Аризоналик эркак набираси қўлига тўппонча бериб, унинг якка ўзини чўлда қолдириб кетди\n15:49 / 03.11.2015\nАҚШнинг Аризона штатида яшовчи эркак ўзининг беш ёшли қиз набирасининг қўлига қурол бериб, ёлғиз ўзини чўлда қолдириб кетгани ҳуқуқ-тартибот идораси ходимларининг диққат марказига тушди. Reuters берган хабарга кўра 53 ёшли эркак ўз набирасини “қалин-қаттиққа” ўргатмоқчи бўлган.\nПол Арманд Рэтер (Paul Armand Rater) ўзининг қиз набираси билан 1 ноябрь куни, тонг саҳарда Бакай туманидаги уйларидан йўлга чиқишади. Орадан тўрт соат ўтиб, қизнинг онаси фарзандининг йўқолиб қолганидан шикоят этиб, полицияга мурожаат қилади. NBC News маълумотига кўра, ҳуқуқ-тартибот идораси ходимлари вертолёт ёрдамида қизни қидиришга тушишади.\nПолициянинг аниқлик киритишича, қиз чўлда якка ўзи, қўлида ўқланган тўппонча билан топилади. Эркак киши болага бўлган қўпол муносабат ва унинг ҳаётига хавф солиш жинояти билан ҳибсга олиниб, Финикс қамоқхонасига юборилган.


By Камолиддин Иноятуллоҳ on 04/17/2019 АЛЛОҲНИНГ СУЮКЛИ БАНДАЛАРИ МАҚОЛАЛАР\nАллоҳ учун яхши кўриш пайғамбарлар, элчилар ва уларга эргашган содиқ мусулмонларнинг муҳаббатидир. Аллоҳ таоло яхши кўрган амаллар, замон ва маконларни яхши кўриш ҳам Аллоҳ учун яхши кўриш жумласидан ҳисобланиб, у ҳатто иймоннинг зарурий қисмларидандир.\nАбу Умома розияллоҳу анҳу ривоят қилган ҳадисда Расулуллоҳ сaллаллоҳу алайҳи ва саллам шундай деганлар: “Ким Аллоҳ учун яхши кўрса ва Аллоҳ учун ёмон кўрса, Аллоҳ учун берса ва Аллоҳ учун бермаса, иймони комил бўлибди” (Абу Довуд ривояти, Албоний саҳиҳ деган, 5841).\nАбу Ҳурайра рaзияллоҳу анҳу деди Расулуллоҳ сaллаллоҳу алайҳи ва саллам айтдилар: “Ким иймон таъмини тотишни истаса, бирон кишини яхши кўрса, Аллоҳ учунгина яхши кўрсин” (Аҳмад ва Баззор ривояти).\nБаро рaзияллоҳу анҳу айтади Расулуллоҳ сaллаллоҳу алайҳи ва саллам дедилар: “Ансорларни фақат мўмин кишигина яхши кўради ва уларни мунофиқ одамгина ёмон кўради. Ансорларни яхши кўрган кишини Аллоҳ яхши кўради, уларни ёмон кўрган кимсани Аллоҳ ёмон кўради” (Бухорий, 7/113, Муслим, 2/63 ривояти).\nАллоҳ билан бирга қўшиб яхши кўриш\nБундай муҳаббат ширкдир. Аллоҳ таоло деди: “Одамлардан бир гуруҳи Аллоҳдан ўзгаларни илоҳ, бут-санам ва дўст тутиб, уларни Аллоҳга тенг кўришади ва Аллоҳдан ўзга ҳеч кимга лойиқ бўлмайдиган муҳаббат, таъзим ва итоатни уларга қилишади. Мўминларнинг Аллоҳга бўлган муҳаббати эса кучлироқдир” (Бақара, 165).\nБу билан солиҳ кишилар қабрларини қўл-юзларига суртиб, пойига бош эгаётганларнинг қанчалар адашганлари равшан бўлади. Улар ўзларича: “Биз уларни яхши кўрамиз”, деб ҳужжат келтирадилар, аммо бу яхши кўриш ширк муҳаббат эканини билмайдилар.\nИнсон ўз оиласи, фарзандлари ва булардан бошқа бирон нарсаларни яхши кўриши унинг фитратида бор. Муҳаббатнинг бу қисми мубоҳ бўлиб, агар ибодатга ёрдам берса, айни ўзи ҳам ибодатга айланади. Лекин маъсиятга ёрдам берса, унда гуноҳ бўлади. Тоат-ибодатга ҳам, ёки гуноҳ-маъсиятга ҳам ёрдам бермаса, мубоҳлигича қолади. Аллоҳ таоло деди: “Эй Аллоҳ ва Росулига иймон келтирган кишилар. Албатта, аёлларингиз ва фарзандларингиз ичида сизларни Аллоҳнинг йўлидан тўсадиган ва Аллоҳнинг тоатидан сусайтирадиган душманларингиз бор. Улардан эҳтиёт бўлинглар” (Тағобун, 14).\nAvvalgi maqolaШариат мақсадлари | Шайх Содиқ Самарқандий | 13-дарс\nKeyingi maqola Етти ҳикоят: Учинчи ҳикоят (2)


011. Маҳзунлик йили – Islom Nuri\n011. Маҳзунлик йили\nАбу Толибнинг вафоти:\nАбу Толибнинг дарди оғирлашиб, орадан ҳеч қанча вақт ўтмасдан вафот этди. Абу Толиб нубувватнинг ўнинчи йили Ражаб ойида – қамалдан чиққанидан сўнг олти ой ўтгач жон таслим қилди. Баъзи муаррихлар Абу Толиб Хадижа розияллоҳу анҳо вафотидан уч кун олдин Рамазон ойида вафот этган, дейишади.\nИмом Бухорий Мусаййибдан ривоят қилади: «Абу Толиб ўлим тўшагида ётганида Расулуллоҳ соллаллоҳу алайҳи ва саллам унинг ҳузурига кирдилар. Абу Толибнинг олдида Абу Жаҳл ҳам бор эди.\n– Эй амаки, – дедилар Расулуллоҳ соллаллоҳу алайҳи ва саллам – «Ла илаҳа иллаллоҳ», денг, ана шу калимани Аллоҳ ҳузурида сиз учун ҳужжат қиламан.\n– Эй Абу Толиб, – дейишди Абу Жаҳл билан Абдуллоҳ ибн Аби Умайя – Абдул Муттолиб динидан юз ўгирасанми?!\nБу иккиси тинмай гапираверганидан кейин Абу Толибнинг охирги айтган сўзи «Абдул Муттолиб динида» дейиш бўлди.\n– Модомики қайтарилмас эканман, сиз учун мағфират сўрайвераман, – дедилар Расулуллоҳ соллаллоҳу алайҳи ва саллам. Шундан сўнг қуйидаги оятлар нозил бўлди:\n«На Пайғамбар ва на мўминлар – агар мушриклар қариндошлари бўлса ҳам – уларнинг дўзах эгалари эканликлари аниқ маълум бўлганидан кейин, у мушриклар учун мағфират сўрашлари жоиз эмасдир.» (Тавба-113).\n«(Эй Муҳаммад соллаллоҳу алайҳи ва саллам,) аниқки, Сиз ўзингиз суйган кишиларни ҳидоят қила олмассиз, лекин Аллоҳ Ўзи хоҳлаган кишиларни ҳидоят қилур.» (Қасос- 56).\nАбу Толибнинг Расулуллоҳ соллаллоҳу алайҳи ва салламни нечоғлик авайлаб, нечоғлик ҳимоя қилгани ҳақида сўзлаш ортиқча! У Ислом даъвати учун катта-кичик мушрикларнинг ҳужумларидан тўсувчи бир қўрғон эди! Шундай бўлса-да, Абу Толиб оталарининг динида қолди ва саодат йўлини топмади.\nАббос ибн Абдул Муттолиб розияллоҳу анҳу Расулуллоҳ соллаллоҳу алайҳи ва салламга деди: «Амакингизга қандай фойда бердингиз? Зеро у сизни ҳимоя қилар ва ёнингизни олар эди!» «У дўзахнинг саёз-юза бир ерида. Агар мен бўлмаганимда, дўзахнинг энг қаърида бўларди!» – дедилар Набий соллаллоҳу алайҳи ва саллам.\n«Абу Саид ал-Худрий розияллоҳу анҳудан ривоят қилинади: Расулуллоҳ соллаллоҳу алайҳи ва салламнинг ҳузурларида Абу Толиб зикр қилинганида Набий соллаллоҳу алайҳи ва саллам шундай дедилар: «Шояд қиёмат куни унга менинг шафоатим фойда берар ва у тўпиқларигача (дўзах ўти) етадиган дўзахнинг юза бир ерида қилинар!»\nХадижа розияллоҳу анҳонинг вафоти:\nАбу Толиб вафотидан икки ой ёки уч кун вақт ўтгач – ривоятлар турлича келган, Уммул муъминин Хадижаи Кубро розияллоҳу анҳо ҳам вафот этди. Мўминларнинг онаси нубувватнинг ўнинчи йили рамазон ойида олтмиш беш ёшида Аллоҳ раҳматига риҳлат қилди. Ўшанда Муҳаммад соллаллоҳу алайҳи ва салламнинг ёшлари элликда эди.\nХадижа бинти Хувайлид розияллоҳу анҳо Расулуллоҳ соллаллоҳу алайҳи ва салламга берилган Аллоҳнинг улуғ неъматларидан бўлиб, чорак аср давомида Расулуллоҳ соллаллоҳу алайҳи ва салламга қийин кунларда меҳрибонликлар кўрсатиб, оғир соатларда далда бериб, рисолатни етказишларига кўмакчи бўлиб, жиҳоднинг аччиқ қурбонликларини бирга тотиб, у зотга моли-ю жони билан фидокорликлар кўрсатиб яшади.\nРасулуллоҳ соллаллоҳу алайҳи ва саллам Хадижа розияллоҳу анҳо ҳақида шундай деганлар: «Одамлар менга куфр келтирганида, у менга иймон келтирди. Одамлар мени ёлғончига чиқарганида у мени тасдиқлади. Одамлар мени (молларидан) маҳрум қилганида, Хадижа мени мол-давлатига шерик қилди. Аллоҳ менга ундан фарзанд берди, ўзга аёлдан фарзанд бермади.»\nАбу Ҳурайра розияллоҳу анҳудан ривоят қилинади: Жибрил Набий соллаллоҳу алайҳи ва саллам ҳузурларига келиб деди: «Ё Расулуллоҳ, ана, Хадижа келмоқда. Унинг қўлида бир идиш бор. Идишда нонўрак ёки таом ёхуд ичимлик бор. У олдингизга келганида, унга Раббидан салом айтинг ва жаннатдаги ичи ғовак марвариддан қурилган, унда на шовқин, на машаққат бўлмаган бир уй башоратини беринг.»\nКетма-кет ғам қайғулар\nСаноқли кунлар ичида ана шундай икки улкан мусибатни бошидан кечирган Расулуллоҳ соллаллоҳу алайҳи ва салламнинг қалблари ғам қайғу билан тўлди. Шундан кейин ҳам қавмларидан кетма-кет мусибатлар келиб турди. Абу Толиб вафотидан кейин Қурайш жуда ҳаддидан ошиб Расулуллоҳ соллаллоҳу алайҳи ва салламга очиқчасига озор-азиятлар бера бошлади. Набий соллаллоҳу алайҳи ва салламнинг ғамлари зиёда бўлди. Қурайшдан бир яхшилик чиқишидан умидларини узган Пайғамбаримиз даъватга қулоқ солишларини ёхуд у кишига бошпана бериб қўллаб-қувватлашларини умид қилиб, Тоифга бордилар. Бироқ на ҳимоячи ва на кўмакчи топмасдан, қавмларидан кўрмаган азиятларни кўриб, озорлар чекиб қайтдилар.\nМакка аҳли Расулуллоҳ соллаллоҳу алайҳи ва салламга тажовуз қилганидек, саҳобаларга ҳам тазйиқни кучайтирди, ҳатто Набий соллаллоҳу алайҳи ва салламнинг меҳрибон йўлдошлари Абу Бакр Сиддиқ розияллоҳу анҳудек киши ҳам Маккани ташлаб чиқишга мажбур бўлди. Ҳабаш юртига йўл олган Абу Бакр Баркул-Ғимодга етганида Ибн Дуғунна уни ўз ҳимоясига олиб, орқасига қайтарди.\nИбн Исҳоқ ёзади: «Абу Толиб вафотидан кейин Қурайш унинг тириклигида хаёлига ҳам келтира олмайдиган озорларни Расулуллоҳ соллаллоҳу алайҳи ва салламга етказа бошлади. Ҳатто Қурайшнинг тентакларидан бири Расулуллоҳ соллаллоҳу алайҳи ва салламнинг йўлларига чиқиб, бошларидан тупроқ сочди. Набий соллаллоҳу алайҳи ва саллам бошларидаги тупроқ билан уйларига кириб келдилар. Қизларининг бири йиғлаб-йиғлаб отасининг бошини тупроқдан тозалаб ювишга тушди. «Эй қизалоғим, қўй, йиғлама, – дедилар Набий соллаллоҳу алайҳи ва саллам – Аллоҳ отангни ҳимоя қилади. Абу Толиб вафот этгунга қадар Қурайш менга бирон кўнгилсизлик етказа олмаганди.»\nБу йил мана шу каби аламлар кетма-кет келгани боис, «Маҳзунлик йили» деб аталди ва у тарихда ана шу ном билан қолди.\nСавда розияллоҳу анҳога уйланишлари\nШу йили яъни, нубувватнинг ўнинчи санаси шаввол ойида Расулуллоҳ соллаллоҳу алайҳи ва саллам Савда бинти Замъа розияллоҳу анҳога уйландилар. Савда розияллоҳу анҳо анча олдин Исломни қабул қилганлардан бўлиб, Ҳабашистонга қилинган иккинчи ҳижратда қатнашган. Унинг эри Сакрон ибн Амр Исломни қабул қилиб, аёли билан бирга ҳижрат қилган ва Ҳабашистонда ёки Маккага қайтиб келгач, вафот этган. Савда розияллоҳу анҳонинг иддаси тугагач, Расулуллоҳ соллаллоҳу алайҳи ва саллам унга совчи қўйиб уйландилар. Савда розияллоҳу анҳо Расулуллоҳ соллаллоҳу алайҳи ва салламнинг Хадижа розияллоҳу анҳо вафотидан кейин биринчи олган ва охирги пайтларида ўз навбат кунини Оиша розияллоҳу анҳога берган аёлларидир.\nСабр ва матонат омиллари\nАна шу кунлар тарихини яхши ўрганган ҳалим табиатли киши ҳайратда қолади, оқил инсонлар қалбида қуйидагича савол туғилади: Мусулмонларнинг бунчалар қаттиқ матонат, сабр-тоқат билан туришларига олиб борган омил ва сабаблар нима экан?! Эшитганда баданлар жимирлаб кетадиган, қалблар титроққа тушадиган бундай оғир қийноқларга, таъқиб ва тазйиқларга улар қандай сабр қилишди экан?! Қалбни ҳайратга солаётган ана шу саволлар қаршисида бироз тўхталиб, сабр ва матонат омиллари ҳақида қисқача сўз юритиб ўтамиз:\n1 – Аллоҳга бўлган иймон\nҲеч шубҳасиз, бу масалада энг аввало бош ва асосий сабаб ёлғиз Аллоҳга иймон келтириб, Уни ҳақиқий таниш саналади. Зеро, қалблар чин иймон нури билан мунаввар бўлганида унинг салобати тоғлардан-да вазминроқ ва собитроқ бўлиб кетади. Ана шундай мустаҳкам иймон ва қатъий ишонч эгаси дунё ғам-ташвишлари қанчалик кўпайиб, тўлиб-тошиб, улканлашиб, оғирлашмасин, – иймони туфайли – уларни мустаҳкам тўғон ва метин қалъаларни бузмоқчи бўлиб келган селнинг юзидаги хас-чўпларчалик кўради. У топаётган иймон ҳаловати, мусулмонликнинг таровати ва мустаҳкам ишончнинг қаршисида дунёнинг ҳар қандай ғам-ташвишлари ана шундай беэътибор нарсага айланади: «(Сел бетида келган) Кўпик-чиқинди ўз-ўзидан йўқ бўлиб кетур. Одамларга фойдали бўлган нарса эса ер юзида қолур.» (Раъд-17).\nАна шу ягона сабабдан иймон эгасининг сабр ва саботини янада кучайтирадиган бошқа сабаблар бўлиниб чиқади.\n2 – Кўнгилларни асир этган раҳнамолик\nНафақат Ислом умматининг, балки бутун башариятнинг олий раҳнамоси бўлмиш Муҳаммад соллаллоҳу алайҳи ва саллам қалбларни ром қиладиган, жонлар унинг йўлида фидокор бўладиган мислсиз сифатлар, олий хислатлар ва гўзал аҳлоқлар соҳиби эдилар. Кишиларни мафтун этувчи бундай камолот ул зотдан бошқа ҳеч кимга берилмаган. Шараф, улуғлик, яхшилик, фазилат, иффат, омонатдорлик ва ростгўйлик каби сифатлар, умуман барча яхши хислатлар у кишида ўзининг энг олий кўринишида мужассам эди. Бу борада дўстлари ва мухлислари у ёқда турсин, ҳатто душманлари ҳам шубҳа қилмасди. Улар ҳаммаси Расулуллоҳ соллаллоҳу алайҳи ва салламнинг оғизларидан чиққан ҳар бир сўзнинг аниқ рост эканлигига ич-ичларидан ишонишарди.\nҚурайшнинг уч кишиси жамланиб қолди. Улар бир-биридан яшириб Қуръон тиловатига қулоқ солишган эди. Гап орасида бу сирлари маълум бўлиб қолгач, уларнинг бири иккинчисидан – Абу Жаҳлдан сўради:\n– Муҳаммаддан эшитган нарсанг ҳақида қандай фикрдасан?\n– Мен нимани эшитибман?! Биз Бану Абдуманоф билан шараф талашдик. Улар таом едиришди, биз ҳам едирдик. Улар қийналганларга ёрдам беришди, биз ҳам ёрдам бердик. Улар саховат кўрсатишди, биз ҳам саховат кўрсатдик. Қачонки, бу жараёнда тенглашиб, худди бир аравани тортаётган икки от каби баб-баробар бўлиб қолганимизда улар: «Биздан пайғамбар чиқди, унга самодан ваҳий келмоқда», дейишди. Энди бунга қандай қилиб эриша оламиз?! Аллоҳга қасамки, ҳеч қачон унга иймон келтирмаймиз ва уни тасдиқламаймиз, – деди Абу Жаҳл.\nАбу Жаҳл Расулуллоҳ соллаллоҳу алайҳи ва салламга айтарди: «Эй Муҳаммад, биз сени ёлғончига чиқараётганимиз йўқ, балки сен олиб келган нарсани ёлғон деяпмиз.» Ўшанда Аллоҳ таоло қуйидаги оятни нозил қилди: «Зотан, улар Сизни ёлғончи қилмайдилар, балки бу золимлар Аллоҳнинг оятларини инкор қиладилар.» (Анъом-33).\nБир куни мушриклар Расулуллоҳ соллаллоҳу алайҳи ва салламни уч марта масхаралашди. Учинчи мартасида Расулуллоҳ соллаллоҳу алайҳи ва саллам: «Эй Қурайш жамоаси, мен сизларга сўйилиш-ўлим олиб келдим!», дедилар. Бу сўз уларга жуда қаттиқ таъсир қилди. Энг ашаддий душманлар ҳам имкон қадар яхши гапириб, Набий соллаллоҳу алайҳи ва салламнинг кўнгилларини олишга тушди.\nНабий соллаллоҳу алайҳи ва саллам сажда қилганларида мушриклар У зотнинг устиларига сўйилган туянинг бачадонини ташлашди. Пайғамбаримиз уларни дуоибад қилдилар. Шунда мушрикларнинг қаҳқаҳалари ўчиб, ғамгин бўлиб саросимага тушиб қолишди ва ўзларининг аниқ ҳалок бўлишларига барчалари ишонишди.\nРасулуллоҳ соллаллоҳу алайҳи ва саллам Утба ибн Аби Лаҳабни дуоибад қилганларида, бу мушрик Расулуллоҳ соллаллоҳу алайҳи ва салламнинг дуоибадлари унга тегишига асло шубҳа қилмаган. Утба Шом ерида шерни кўриши билан: «Аллоҳга қасамки, Муҳаммад мени Маккада туриб ўлдирди», деган эди.\nУбай ибн Халаф Пайғамбаримизга ўлдираман, деб таҳдид қиларди. Расулуллоҳ соллаллоҳу алайҳи ва саллам: «Аксинча, иншааллоҳ, мен сени ўлдираман» дедилар. Уҳуд куни Набий соллаллоҳу алайҳи ва саллам Убайни бўйнидан жароҳатладилар. Унинг бўйни тирналгандек жароҳат олган эди, холос. Ўшанда Убай шундай деди: Муҳаммад Маккада менга «Мен сени ўлдираман» деган эди. Аллоҳга қасамки, агар у туфлаганида ҳам мени ўлдирган бўларди. (Убайнинг ҳалок бўлиши тафсилоти иншааллоҳ, ўз ўрнида батафсил баён қилинади.)\nСаъд ибн Муоз Маккада Умайя ибн Халафга шундай деди: «Расулуллоҳ соллаллоҳу алайҳи ва салламнинг мусулмонлар Умайяни ўлдиради, деганларини эшитдим.» Шунда Умайя қаттиқ қўрқиб кетди ва Маккадан чиқмасликка аҳд қилди. Бадр куни Абу Жаҳл уни қаттиқ қистовга олди ва эй Умайя, сен Водий аҳлининг саййидисан, биз билан бир ё икки кун бирга юр, акс ҳолда водийликлар биз билан бирга чиқмайдилар, деди. Унинг қистови билан юришга отланар экан, қочишга қулай бўлсин, деб Маккадаги энг югурик туяни сотиб олди.\n– Эй Абу Сафвон, – деди унга хотини – Сиз ясриблик биродарингизнинг нималар деганини унутдингизми?\n– Йўқ, – деди Умайя – Аллоҳга қасамки, мен улар билан бормоқчимасман. Озгина юраман, холос.\nНабий соллаллоҳу алайҳи ва саллам душманларининг аҳволи шунақа эди. Энди асҳоблари – содиқ ёрлари хусусига келсак, Муҳаммад соллаллоҳу алайҳи ва саллам улар учун ўз жонларидан-да азиз, қалбларидан-да яқин, кўзларидан-да ардоқли эди. Улар сув қияликдан оққандай Набий соллаллоҳу алайҳи ва салламга талпинишарди. Мўминлар бамисоли темир оҳанрабога тортилгандек Расулуллоҳ соллаллоҳу алайҳи ва саллам томон тортилиб-интилиб туришарди.\nАсҳоби киромлар Набий соллаллоҳу алайҳи ва салламни шу қадар қаттиқ яхши кўрардилар-ки, улар учун Расулуллоҳ соллаллоҳу алайҳи ва салламга бир тикон кириши ёки бирон жойларининг шилинишидан кўра ўзларининг бошлари янчилгани афзалроқ эди.\n«Бир куни Маккада мушриклар Абу Бакр ибн Аби Қуҳофа розияллоҳу анҳуни ўртага олиб, қаттиқ калтаклашди. Утба ибн Рабийъа Абу Бакр розияллоҳу анҳуни чипта ковушлари билан урар ва уларни Сиддиқ розияллоҳу анҳунинг юзларига ишқар, унинг қорнига чиқиб сакрар эди, ҳатто Абу Бакр розияллоҳу анҳунинг юзини таниб бўлмай қолди. Бану Тайм Сиддиқ розияллоҳу анҳуни бир матога солиб уйига кўтариб келишди. Улар Абу Бакрнинг ўлганига шубҳа қилишмасди. Фақат кечга бориб Сиддиқ розияллоҳу анҳу тилга кирди ва унинг биринчи гапи «Расулуллоҳ соллаллоҳу алайҳи ва салламга нима қилди?», деган савол бўлди. Қавми Абу Бакрга қаттиқ таъна-дашномлар бериб, сўнг онаси Уммул Хайрга «Унга қараб туринг, бирон нарса едириб-ичиринг», деб тайинлашди. Абу Бакр розияллоҳу анҳу онасининг парваришида холи қолгач, яна «Расулуллоҳ соллаллоҳу алайҳи ва салламга нима бўлди?» деб сўрай бошлади.\n– Аллоҳга қасамки, соҳибингдан сира хабарим йўқ,- деди онаси.\n– Сиз Умму Жамил бинти Хаттобнинг олдига бориб, Расулуллоҳ соллаллоҳу алайҳи ва саллам ҳақида сўранг.\nАбу Бакрнинг онаси ўғлининг талабига кўра Умму Жамил бинти Хаттобнинг олдига келди.\n– Абу Бакр сиздан Муҳаммад ибн Абдуллоҳ ҳақида сўраяпти?\n– Мен Абу Бакрни ҳам, Муҳаммад ибн Абдуллоҳни ҳам танимайман. Истасангиз, сиз билан бирга ўғлингизнинг ёнига ўзим боришим мумкин.\n– Хўп, – деди Уммул Хайр.\nУлар Абу Бакр розияллоҳу анҳунинг олдига келишганида, Сиддиқ оғир аҳволда тўшакка михланиб ётарди. Умму Жамил Абу Бакрнинг ёнига келиб қичқириб юборди:\n– Аллоҳга қасамки, сизни бу аҳволга солган қавм фосиқ ва кофир кимсалардир. Аллоҳнинг Ўзи сиз учун улардан интиқом олсин!\n– Расулуллоҳ соллаллоҳу алайҳи ва салламга нима бўлди? – сўради Абу Бакр.\n– Ахир, онангиз эшитиб турибди-ку?!\n– Онамдан хавотир олманг.\n– Расулуллоҳ соллаллоҳу алайҳи ва саллам соғ-саломатлар.\n– Ибн Арқамнинг ҳовлисидалар.\n– Аллоҳни ўртага қўйиб айтаманки, Расулуллоҳ соллаллоҳу алайҳи ва салламнинг олдиларига бормагунимча емайман ҳам, ичмайман ҳам.\nУмму Жамил билан Уммул Хайр Абу Бакрни бир оз сабр қилишга чақиришди. Ҳамма ёқ тинчиб одамлар уйларига кириб кетгач, Абу Бакрни икки қўлтиғидан суяб Расулуллоҳ соллаллоҳу алайҳи ва салламнинг олдиларига олиб боришди.»\nСаҳобаларнинг Расулуллоҳ соллаллоҳу алайҳи ва салламга бўлган чин муҳаббатлари ва фидоийликларининг нодир намуналари билан иншааллоҳ, ўз ўрнида батафсил танишамиз. Ҳали олдинда Уҳуд воқеаси, Хубайб қиссаси ва бошқалар турибди.\n3 – Масъулиятни ҳис қилиш\nБашарият зиммасига нақадар улкан оғир масъулият юкланганини, бу масъулиятдан ҳеч қачон юз ўгириш ёки ўзни четга тортиш мумкин эмаслигини саҳобалар жуда чуқур ҳис қилардилар. Мазкур масъулиятни зиммага олишдан қочмоқ улар бошидан кечираётган тазйиқ ва таъқибга қараганда оғирроқ ҳамда ёмонроқ оқибатларга олиб боришини, агар масъулиятдан қочиладиган бўлса, бугун масъулиятни зиммага олганликлари туфайли дуч келаётган қийинчиликлари у кунда нафақат уларнинг, балки бутун башариятнинг бошига тушадиган улкан йўқотиш олдида ҳеч нарса бўлиб қолишини ҳеч ким саҳобаларчалик яхши ҳис қилмаган.\n4 – Охиратга ишониш\nМазкур иймон масъулият туйғусини янада кучайтиради. Саҳобалар бутун оламлар Раббининг ҳузурида туриб, катта-ю кичик барча ишларига жавоб беришларини, оқибат абадий неъмат ёки жаҳанам оташида мангу азоб бўлишини аниқ билардилар ва ишонардилар. Уларнинг ҳаётлари хавф-у ражо яъни қўрқув ва умид ўртасида кечарди: Раббиларининг азобидан қўрқиб ва айни пайтда Унинг раҳматидан умидвор бўлиб яшардилар. Улар «(Қиёмат кунида ҳисоб-китоб учун) Раббиларига қайтувчи эканликларидан диллари қўрқиб турган ҳолда (камбағал-бечораларга) садақалар берадиган кишилар» эдилар. (Мўминун: 60). Саҳобалар дунё ўзининг барча лаззатлари-ю азоблари билан охират қаршисида пашша қанотичалик ҳам қадрга эга эмаслигини яхши билардилар. Шунинг учун ҳам дунё машаққатлари, қийинчиликлари ва оғриқ-аламлари уларга анча енгил эди. Асҳоби киромлар ўткинчи дунёнинг ўткинчи мусибатларига бир ўткинчидек муносабатда бўлиб, уларга кўп эътибор бермасдилар.\n5 – Қуръон\nАна шундай оғир, даҳшатли ва зулматли даврда даъватнинг ҳақиқий маъноси бўлган Ислом асосларининг ҳақлигига гўзал услублар билан ҳужжат-далиллар келтириб оятлар нозил бўларди. Ушбу оятлар ва суралар дунёдаги энг чиройли ва мисли кўрилмаган инсонлар жамиятига пойдевор бўлиши тақдир этиб қўйилган асосларни мўминларга тушунтириб, уларни сабр ва саботга чақириб ажойиб мисоллар келтирар ва унинг тагида қандай ҳикматлар борлигини баён қилар эди:\n«Ёки (эй мўминлар), сизлардан илгари ўтган зотлар мисоли – ибрати сизларга келмай туриб жаннатга киришни ўйладингизми? Уларга бало ва мусибатлар (устма-уст) келиб, шундай ларзага тушган эдиларки, ҳатто Пайғамбар ва иймонли кишилар: «Ахир қачон Аллоҳнинг ёрдами келади?» дейишган эди. (Шунда уларга бундай жавоб бўлган эди:) «Огоҳ бўлингизким, Аллоҳнинг ёрдами яқиндир.» (Бақара – 214).\n«Алиф, Лам, Мим. Одамлар: «Иймон келтирдик», дейишлари билангина, имтиҳон қилинмаган ҳолларида, қўйиб қўйилишларини ўйладиларми?! Ҳолбуки, Биз улардан аввалги (иймон келтирган барча) кишиларни имтиҳон қилган эдик-ку!! Бас, (шу имтиҳон воситасида) албатта Аллоҳ («Иймон келтирдик», деб) рост сўзлаган кишиларни ҳам, ёлғончи кимсаларни ҳам аниқ билур.» (Анкабут-1-3).\nМазкур оятлар саркаш кофирларга ҳеч қандай ҳийла-йўл қолдирмайдиган, инкор қилиб бўлмас кучли раддиялар билан келди. Аллоҳ таолонинг Ўз дўстлари ва душманлари билан қандай муносабатда бўлишига далолат қилувчи тарихий ҳодисалар ҳамда ўтган ибратли кунларни далил қилиб туриб, агар мушриклар ана шу залолат ва саркашликларида қотиб тураверсалар уларни нечоғлик ёмон оқибатлар кутиб турганлиги ҳақида очиқ-равшан сўз юритади. Қуръони Карим мушрикларнинг очиқ залолатдан қайтишлари учун уларга яна бир бор лутфан мурожаат қилади ва жуда етук суратда ҳақни баён этиб, комил тарзда тушунтириб беради.\nАллоҳ каломи мўминларни ўзга бир оламга олиб киради. Борлиқнинг ажиб манзараларини, рубубиятнинг гўзал жамолини, улуҳиятнинг камолини, раҳмат ва хайрнинг очиқ-ойдин кўриниб турган изларини ва Аллоҳ ризолигининг жилоларини кўрган солиҳ зотлар унга шу қадар интиқлик билан талпинадилар-ки, бу муҳаббат оқими қаршисида ҳеч қандай тўғон туриш беролмайди!\nАна шу оятлар ичида мўминларга хитоблар бор: Раббилари уларга Ўз раҳмати ва ризолигининг, абадий неъматлар макони бўлмиш жаннатларнинг хушхабарини беради. Ҳукмга тортиладиган, ҳасратда қоладиган, сўнгра юз тубан ҳолда дўзахга судралиб, «Жаҳанам азобини тотинглар!», дейиладиган золим, кофир тоғутлардан иборат душманларининг сурати чизиб берилади.\n6 – Муваффақият ва нусрат башоратлари\nСаҳобалар тазйиқ ва таъқибга учраган биринчи кунлариданоқ, балки ундан-да олдинроқ Исломга киришнинг маъноси фақат мусибатлар чекиб, ўлим топмоқ эмаслигини яхши билишарди. Зеро, Ислом даъвати ўзининг илк кунларидан кўр жоҳилият ва унинг баттол низомини йўқотиб, ерда ўз нуфузини ўтказиш ва сиёсий оламга раҳбарлик қилишни мақсад қилган эди. Токи бутун инсониятни – башарий жамиятни Аллоҳ ризолиги сари бошлаш ва уларни инсонларга ибодат қилишдан Аллоҳ ибодатига олиб чиқилсин.\nҚуръон гоҳ ошкора, гоҳ ишоралар орқали ана шундай башоратларни олиб келарди. Ер юзини мусулмонларга тор қилиб, мўмин бандаларни бўғиб, жонларини суғуриб олай деб турган шундай ҳалокатли кунларда илоҳий оятлар аввалги пайғамбарлар билан уларни ёлғонга чиқарган кофир қавмлари ўртасида нималар бўлиб ўтганини ҳикоя қиларди. Мазкур оятларда зикр қилинган ҳолатлар Макка мусулмонлари билан кофирлари ўртасидаги ҳолатга жуда-жуда ўхшарди. Сўнг ояти карималар ана шу ҳолатларнинг якуни – кофир ва золим кимсаларнинг ҳалок қилиниб, Аллоҳнинг ери Унинг мўмин бандаларига берилишини эълон қиларди. Мазкур қиссаларда келажакда Макка мушрикларини шармандали мағлубият, мўминларни эса нажот – Ислом даъватининг ғалабаси кутаётганига ишоралар бор эди.\nХудди шу кунларда мўминларнинг ғолиб бўлиши ҳақидаги башоратни Илоҳий оятлар очиқ-равшан айтди:\n«Аниқки, Бизнинг пайғамбар бўлган бандаларимиз ҳақида: «Шак-шубҳасиз, улар қўллаб-қувватланувчилардир ва шак-шубҳасиз, Бизнинг қўшинимиз (яъни, пайғамбарлар ва уларга иймон келтирган кишилар) ғолиб бўлувчилардир,» деган Сўзимиз ўтган-собит бўлгандир. Бас, (эй Муҳаммад соллаллоҳу алайҳи ва саллам,) Сиз улардан (яъни, Макка кофирларидан маълум) бир вақтгача юз ўгиринг! Ва уларни (яқинда мағлуб бўлганларида) кўринг! Бас, яқинда улар (куфрларининг оқибатини) кўражаклар! Ҳали улар Бизнинг азобимизни шоштирмоқдамилар?! Бас, қачон (Бизнинг азобимиз) уларнинг ҳовлиларига (яъни, устларига) тушганида ўша огоҳлантирилган кимсаларнинг кунлари жуда ёмон бўлур.» (Вас-Соффат: 171-177 ).\n«Яқинда ўша жамоат енгилиб, ортларига қараб қочиб қолурлар.» (Қамар: 45).\n«(Эй Муҳаммад соллаллоҳу алайҳи ва саллам, Макка мушриклари) ўша ернинг ўзида енгилиб битувчи ҳизблардан-фирқалардан бир тўдадир, холос, (бас, Сиз улар айтаётган беҳуда сўзларга парво ҳам қилманг!)». (Сод: 11).\nҲабашистонга ҳижрат қилганлар хусусида қуйидаги оятлар нозил бўлди:\n«Зулму қийноқларга дучор бўлганларидан сўнг, Аллоҳ Йўлида ҳижрат қилган зотларни албатта бу дунёда ҳам гўзал (гўшаларга) жойлаштирурмиз. Энди Охират ажри-мукофоти янада каттароқ эканини (одамлар) билсалар эди!» (Наҳл-41).\nРасулуллоҳ соллаллоҳу алайҳи ва салламдан Юсуф ҳақида сўрашди. Аллоҳ таоло Юсуф алайҳис-салом қиссасини баён қилиб, жумладан шундай деди:\n«Дарҳақиқат, Юсуф ва унинг оға-инилари (ҳақидаги қисса)да сўровчилар учун оят-ибратлар бордир.» (Юсуф: 7).\nСўровчилар, яъни, Макка аҳли ҳам худди Юсуфнинг оға-инилари каби оқибатда ҳасрат чекиб, бўйсунишга мажбур бўладилар.\n«Куфр йўлини тутган кимсалар ўзларига келган пайғамбарларга: «Албатта биз сизларни еримиздан ҳайдаб чиқарамиз ёки сизлар бизнинг динимизга қайтасизлар», дедилар. Шунда Парвардигорлари уларга (яъни, пайғамбарларга) «Албатта Биз бу золимларни ҳалок қиламиз ва улардан сўнг шу ерни сизлар учун маскан қиламиз. Бу (ваъда Қиёмат кунида) Менинг ҳузуримда (сўроқ-савол бериб) туришдан қурқувчи ва Менинг (кофирларни дўзахга гирифтор қилиш хусусидаги) ваъдамдан хавф қилувчи кишилар учундир», деб ваҳий юборди.» (Иброҳим: 13,14).\nФорслар билан румликлар урушганида кофирлар мушрик бўлгани учун форсларнинг ғалаба қозонишини, мусулмонлар эса ваҳийга, илоҳий китобларга ва охират кунига иймон келтирадиган румликларнинг ғалаба қозонишини исташарди. Дастлаб форслар ғалаба қозонишди. Аллоҳ таоло бир неча йилдан кейин румликларнинг ғалаба қозониши ҳақида хабар берди. Бу башорат фақат румликларнинг ғалабаси ҳақидагина эмас, балки яна бир башорат – Аллоҳ таолонинг мўминларга нусрат бериши хусусида ҳам эди: «Ўша кунда мўминлар Аллоҳ ғолиб қилгани сабабли шодланурлар.» (Рум: 4, 5).\nРасулуллоҳ соллаллоҳу алайҳи ва саллам ҳам Аллоҳ марҳамати билан ана шундай башоратлар берар эдилар. Ҳаж мавсумида, Укоз, Мажанна, Зул-мажоз каби бозорларда одамларга рисолатни етказар эканлар, уларга нафақат жаннат башоратини берардилар, балки қуйидаги ҳақиқатни ҳам баралла айтардилар: «Эй одамлар, «Аллоҳдан ўзга илоҳ йўқ», деб айтинглар, нажот топасизлар. Шу сўз билан арабларга ҳоким бўласизлар ва ажам сизларга бўйсунади. Агар иймон келтирсангизлар, жаннатда подшоҳлар бўласиз…»\nБиз Утба ибн Рабиъанинг Расулуллоҳ соллаллоҳу алайҳи ва саллам билан музокара қилиб, У зотга дунё матоларини таклиф этганида Набий соллаллоҳу алайҳи ва салламнинг унга нима деб жавоб қайтарганларини ва Утбанинг Исломнинг ғалабаси ҳақида умид қилиб қолгани ҳақида юқорида айтиб ўтган эдик.\nШунингдек, Набий соллаллоҳу алайҳи ва салламнинг Абу Толиб ҳузурига келган Қурайшнинг охирги вакилларига нима деб жавоб берганларини бир эсланг. Расулуллоҳ соллаллоҳу алайҳи ва саллам Қурайшдан бир сўз талаб қилдилар ва шу биргина сўз билан уларнинг арабу-ажам устидан ҳоким бўлишларига ваъда бердилар.\n«Хаббоб ибн Арат розияллоҳу анҳудан ривоят қилинади: Расулуллоҳ соллаллоҳу алайҳи ва саллам Каъбанинг соясида чопонларини ёзиб устида ётар эканлар, у кишининг ёнларига бордим. Мушриклар томонидан қаттиқ машаққатлар кўргандик. «Аллоҳга дуо қилмайсизми?» дедим. Расулуллоҳ соллаллоҳу алайҳи ва саллам юзлари қизариб, ўтириб олдилар: «Сизлардан аввал ўтганлардан бир кишининг гўшти аралаш терисини темир тароқ билан суягига қадар тарашар, бу нарса уни динидан қайтаролмасди. Аллоҳ албатта ушбу ишни камолига етказади, ана шунда отлиқ одам Санъодан Хазрамавтгача ҳеч нарсадан қўрқмасдан боради, фақат ёлғиз Аллоҳдангина қўрқади ва қўйларини ўйлаб бўридангина хавфсирайди, холос.» Яна бир ривоятда: «Лекин сизлар шошилаяпсизлар» дедилар.\nМазкур башоратлар махфий бўлмасдан, балки ҳаммага маълум ва машҳур эди. Улардан мушриклар ҳам яхши хабардор бўлишган. Шунинг учун Асвад ибн Муттолиб ўзининг ҳамтовоқлари билан ўтирганида саҳобаларни кўриб қолишса, пичинг қилиб «Ҳузурингизга ер юзининг шоҳлари келди, улар ҳали Кисро ва Қайсар шоҳлигини мағлуб қилишади» дейишарди-да, ҳуштак ва қарсаклар чалардилар.\nҲаёти дунёдаги ана шундай нурли ва гўзал келажак башоратлари олдида, пировардида жаннатга эришиш ҳақидаги улуғ ва яхши умид қаршисида саҳобаларни чор атрофдан қуршаб олган мусибатлар, бошларига кетма-кет ёғилаётган қийноқлар уларнинг кўзига «бир зумда тарқалиб кетадиган ёз булути» бўлиб кўринар эди.\nАйни пайтда Расулуллоҳ соллаллоҳу алайҳи ва саллам саҳобаларнинг руҳларини иймон озуқаси билан тўйдириб, нафсларини ҳикмат ва Қуръон таълими билан поклаб, уларга нозик ва чуқур тарбия берардилар. Асҳобларини руҳнинг олий манзилатлари, қалбнинг мусаффолиги, хулқнинг покизалиги, моддият сиқувидан озод бўлиш, шаҳват хоҳишларига қарши кураша олиш ва осмонлару ер Раббига қул бўлиш сари бошлардилар. Уларнинг қалбларидаги иймон ўтини алангалатиб, зулматлардан нурга олиб чиқиб, озорларга сабр қилишга, кечиримли бўлишга ва нафсни жиловлаб олишга ўргатардилар. Натижада саҳобалар динда янада мустаҳкам, шаҳватлардан узоқ юрадиган, Аллоҳ розилиги йўлида жонини берадиган, жаннатга муштоқ, илмга муҳаббат қўядиган, динни тугал тушунадиган, ўзларини ҳисоб-китоб қилиб турадиган, ҳавойи-хоҳишларини жиловлаб, ҳис-туйғуларига эрк бермайдиган, ҳаяжон ва туғёнларини босиб оладиган сабр, сокинлик ва виқор билан ажралиб турадиган чин мўминларга айланишди.\n Абдуллоҳ Наждий, Мухтасар ас-сийра: 111-б.\n Саҳиҳул Бухорий: «Абу Толиб қиссаси» боби 1/548.\n Имом Аҳмад, Муснад: 6/118.\n Саҳиҳул Бухорий: «Хадижага уйланишлари ва унинг фазилатлари» боби 1/539.\n Ибн Ҳишом: 1/416.\n Талқиҳу фуҳуми аҳлил-асар: 10-б.\n Имом Термизий Анъом сураси тафсирида ривоят қилган, 5/243 (3064-ҳ).\n Ибн Ҳишом: 2/84.\n «Ал бидояту ван-ниҳоя»: 3/30.\n Ибн Саъд: 1/216.\n Саҳиҳул Бухорий: 1/543.\n Саҳиҳул Бухорий: 1/510.


Аромамаркетинг: қандай ифор даромадни оширади? | NORMA.UZ\nАромамаркетинг: қандай ифор даромадни оширади?\nСавдо ҳажмини ошириш мақсадида изланувчан тадбиркорлар мижозларни жалб қилишнинг янгидан-янги воситаларини ўйлаб топишмоқда. Маркетингнинг анъанавий визуал воситаларидан ташқари сенсор маркетинг деб аталмиш тури тобора оммалашмоқда. У одамнинг барча 5 та ҳиссиёт органлари: кўриш, ҳис этиш, эшитиш, таъм ва ҳид билишни ишга солишга асосланган.\nАромамаркетинг ҳам ана шундай маркетинг усуллардан бири бўлиб, у истеъмолчиларнинг товар харид қилиш истагини келтириб чиқариш мақсадида бинони хушбўй ҳидга буркашдан иборат. Оддийгина бўлиб туюлган бу усул амалиётда ҳақиқатан ҳам жуда яхши самара бериши исботланган.\nБизнесдаги энг сўнгги кашфиётлардан бири\nХорижда ва аста-секин бизнинг ўлкамизда ҳам оммалашиб бораётган аромамаркетинг ҳақидаги маълумотлар янада кўпроқ мижоз орттириш йўлида оёқдан чалишгунча тинмай жон бериб ишлайдиган, реклама қилиш мақсадида бир талай пулларни сарфлаб юборадиган бизнесменлар учун фойдали бўлади.\nБугунги кунда муваффақиятли бизнес барпо этиш учун шунчаки сифатли товарларни ишлаб чиқариш ва тарқатишнинг ўзи камлик қилиши ҳеч кимга сир эмас.\nБиринчидан, рақобат жуда кучли.\nИккинчидан, ҳар қадамингда реклама тўлиб-тошиб ётган замонда истеъмолчига яқинлашиш ўзи осон иш эмас.\nКарнайчидан бир “пуф” деганларидек, зўр реклама учун бир неча миллионнинг баҳридан ўйлаб ўтирмай кеча оладиган йирик компаниялар бир масала, аммо бундай харажатларни ўзига эп кўра олмайдиган ўртамиёна тадбиркор умуман бошқа масала. Мижозларни кўпайтириш мақсадида одамнинг кучли сезги органи ҳисобланган ҳид билишдан фойдаланишни айнан шундай ўртамиёна бизнесенлардан бири ўйлаб топган бўлса ажаб эмас.\nСтатистикага мурожаат этамиз\nАслида биноларни муаттар ҳидларга буркашни АҚШ ва Европа мамлакатларида 1950-йиллардаёқ бошлашган. Аммо фақат 2000-йилларда ҳидларни мижозларни жалб этиш мақсадидаги маркетинг усули тариқасида қўллаш йўлга қўйилган.\nКўп йирик компаниялар аромамаркетингдан оммавий равишда фойдаланишдан олдин тадқиқотлар ўтказишган. Уларнинг натижалари эса ҳатто энг ашаддий скептиклар (шубҳа билан қаровчилар)ни ҳам лол қолдирган:\n1. Nike компаниясининг маркетинг бўлими ўтказган тадқиқотлар шуни кўрсатдики, харидорларнинг 84 фоизи гарчи харид қилиш мақсадида келмаган бўлса ҳам, муаттар ифор таралиб турган дўконлардан спорт пойабзалларини сотиб олишган.\n2. Samsung компанияси ҳам бир чеккада қолиб кетишни истамади ва у ҳам тадқиқотга киришди. Гуллар, хушбўй ўсимликлар, цитрус мевалар ёки шоколад ифорининг техника воситаларига қандай алоқаси бор, деган савол туғилиши табиий? Буни қарангки, харидорлар чангютгич, телевизор, компьютер кабиларни айнан хушбўй ҳид таралган бўлимлардан сотиб олгиси келар экан.\n3. Кофе ишлаб чиқарувчи Tchibo компанияси ҳаммадан айёр ва устомон чиқди. У мутахассисларга ўзининг фирма дўконларидан кофе ифори таралиб туришини таъминлашни буюрди. Хоҳ ишонинг, хоҳ ишонманг, ҳеч қанча вақт ўтмай, унинг мижозлари сони икки баробар ортиб кетди.\nРақобатчи компаниянинг фикрини ўғирлаган Jacobs эса, ўзининг савдо ҳажмини 2–2,5 баробар оширишга муваффақ бўлди.\nЯна бир тадқиқот\nАҚШнинг Capital Research Group агентлиги ўтказган тадқиқот шуни кўрсатдики, Янги йил байрами арафасида дўконлар ва ресторанлардан мандарин, игнабарг дарахт кабиларнинг ифори келиб турса, мижозлар 20–30 фоиз кўпроқ ҳолларда ўз кармонини титкилаб, буюм ёки егулик сотиб олишга киришар экан.\nАромамаркетингни қўллаш соҳалари\nУмуман олганда, аромамаркетингни ҳар қандай соҳада қўлласа бўлади. Буни ҳид ва ифорларга ҳеч қандай алоқаси бўлмаган Nike ва Samsung компаниялари исботлашди.\nМижозларга эга бўлган ҳар қандай муассаса: дўкон, тамаддихона, гўзаллик салонлари, меҳмонхоналар, музейлар, театрлар, кинотеатрлар ва бошқаларни ифорлантирса бўлади.\nАромамаркетинг сизга қуйидаги имкониятларни беради:\nрақобатчилар орасида ижобий жиҳат билан мижозлар ёдида қоласиз;\nмуассасанинг имижини яхшилайсиз;\nнохуш ҳидлар бўлса, йўқолади;\nкутилмаган харидорларни жалб эта оласиз;\nходимларнинг кайфияти кўтарилади, улар кўпроқ хушмуомала бўлиб, табассум қила бошлайди;\nсавдо ҳажмини оширасиз;\nмижозларни кутилмаган харидларни қилишга чорлайсиз.\nҚандай ҳидни танлаш керак?\nМаркетологларнинг фикрича, одамлар орасида оммавий бўлган ҳар қандай ёқимли ифордан аромамаркетинг йўлида фойдаланиш мумкин. Аммо ушбу технологияга ақл билан ёндошилса, самара янада яққол кўринади.\nУсулнинг кўпгина ташкилотлар томонидан синалган оддий қоидаларини эътиборингизга ҳавола этамиз:\n1. Биноларни байрамларга мос равишда ифорларга тўлдиринг. Масалан, Янги йил арафасида унга хос бўлган, Халқаро аёллар кунида эса айнан баҳорий ифорлардан фойдаланинг.\n2. Ифорларни танлаётганда фаолият йўналишингизни ҳам эътибордан четда қолдирманг. Масалан, кафелардан янги қайнатилган кофе ҳиди, нон маҳсулотлари дўконидан янги печдан чиққан маҳсулотлар ифори таралса, нур устига аъло нур.\n3. Айнан қайси товарни тезроқ сотиб юбормоқчисиз. Масалан, севги қиссалари савдосини оширмоқчи бўлсангиз, бинони шоколад ифори билан тўлдиринг. Духовка, печларни сотишда эса корица ёки ваниль сизга ёрдамга келади.\nАромамаркетинг ҳақиқатан ҳам “ишлайди”!\nАсосийси – ушбу арзон, қулай ва самарали маркетинг усулини тўғри қўллашни ўрганишдир. Қизиғи, баъзилар аромамаркетингдан муттасил фойдаланишса, бошқалар масалан, янги келган товарларга ёки мавсумий арзон нархлардаги сотувларга харидорлар эътиборини жалб қилиш учун унга мурожаат этишади.\nБизда биноларимиздан зарур ҳидлар келишини таъминлаб берувчи компаниялар ҳозирча йўқ. Шундай хизмат кўрсатувчи корхона фаолиятини йўлга қўйиш хусусида эса бош қотириб кўрса бўлади. Унгача эса мижозлари кўпайишини истаган тадбиркорлар қўл остида бўлган ҳид таратувчи маҳсулотлардан фойдаланиб, тадқиқот ўтказиб кўришини маслаҳат берамиз.


Мисрдаги христианларга ҳужум учун масъулиятни ИШИД ўз зиммасига олди\nИШИД террорчилик гуруҳи Мисрнинг Ал-Минья вилоятидаги христиан-коптларга ҳужум учун масъулиятни ўз зиммасига олди. Ҳодиса оқибатида 28 нафар шахс ҳалок бўлганди. Бу ҳақда Al Jazeera телеканали хабар берган.\n26 май куни жангарилар гуруҳи ичида христиан-коптлар бўлган автобусга қуролли ҳужум уюштирди, улар Муқаддас Самуил монастирига кетишаётган бўлган. Копт маданий маркази маълумотига кўра, экскурсияга йўл олганларнинг аксарияти ўсмирлар бўлган ҳамда улардан фақатгина уч нафари тирик қолган.\nМиср соғлиқни сақлаш вазирлиги расмий маълумотларига кўра, теракт натижасида 28 киши ҳалок бўлди, тахминан 30 инсон жароҳатланди.


Осиё Кубоги 2015: Ўзбекистон 3-1 Вьетнам - BBC News O'zbek\nОсиё Кубоги 2015: Ўзбекистон 3-1 Вьетнам\n15 Октябр 2013\nСобиқ Бош мураббийси Вадим Абрамов Осиё Кубогига чиқиши учун Вьетнамни енгиши шарт деб билган ўйинда Ўзбекистон миллий терма жамоаси 3:1 ҳисоби билан ғалаба қозонди.\n2015 йилги Осиё Кубоги гуруҳ босқич саралаш беллашувларининг Тошкентда бўлиб ўтаётган 3-тур учрашувининг 1-бўлимида ҳисоб очилмади.\nМеҳмон вьетнамликлар 70-дақиқагача ўйинда ҳисобни тутиб туришга муваффақ бўлишди.\nФақат 70-дақиқага келибгина Ўзбекистон рақиблари қаршилигини енгишга муваффақ бўлди. Сардор Рашидов илк тўп муаллифига айланди.\nОрадан бор-йўғи 4 дақиқа ўтиб, Александр Гейнрих жамоасини янада олдинга олиб чиқди: 2-0.\nАммо 79-дақиқада мезбонлар ўйинчиси Хоанг ўйинда ҳисобни биттага қисқартиришга муваффақ бўлди.\nҲакам 2-бўлимга уч дақиқа қўшиб берди. Қўшимча вақтнинг илк дақиқасидаёқ Игорь Сергеев ҳисобни 3:1 га етказди.\nАгар, бугунги ўйинда ғалаба қозонмаса, Ўзбекистоннинг 2015 йилги Осиё Кубогига чиқиш-чиқмаслиги гуруҳдаги қолган рақибларига боғлиқ бўлиб қоларди.\nЖамоа учун муҳим бўлган учрашув Тошкентнинг марказий “Пахтакор” стадионида бўлиб ўтди ва маҳаллий вақт билан кечки соат 18:00 да бошланди.\nЎзбекистон 3 ўйиндан 4 очко тўплаган ҳолда киритилган тўплар ҳисобидаги фарқ билан "Е" гуруҳида иккинчи ўринга кўтарилиб олди.\n"Е" гуруҳининг сешанба куни бўлиб ўтган иккинчи учрашувида гуруҳ пешқадами Бирлашган Араб Амирликлари Гонгконгни йирик: 0:4 ҳисобида мағлуб этди.\nГуруҳда Бирлашган Араб Амирликларидан кейин иккинчи ўринни эгаллаб турган Гонгконг ўз майдонида мағлубиятга учради ва учинчи ўринга тушиб қолди.\nЎзбекистон гуруҳ босқич саралаш беллашувларининг дастлабки икки учрашувида Бирлашган Араб Амирликларидан енгилган ва Гонгконг билан дуранг ўйнаганди.\nАйни ўринда эслатиб ўтиш жоиз, миллий терма жамоа 2011 йил Қатарда бўлиб ўтган сўнгги Осиё Кубоги ўйинларининг ярим финалигача кўтарилиб, тарихий натижа қайд этган ва қитъанинг энг кучли тўртта жамоасидан бирига айланганди.\nЎзбекистон миллий терма жамоасининг амалдаги Бош мураббийи Миржалол Қосимов бугун майдонга фақат ғалаба учун тушишларини айтганди.\nУнинг Қозоғистон орқали Тошкентга келиб, йўлда бироз қийналганликларини айтган вьетнамлик ҳамкасби ҳам, ўз юртларига "яхши натижа билан қайтишни мақсад қилганликлари"ни баён қилганди.\nЎзбекистон 2014 йилги жаҳон чемпионатига чиқиш имкониятини буткул бой берганидан икки ойча ўтиб, Осиё Кубоги гуруҳ босқич саралаш учрашувларининг навбатдагисини ўтказди.\nГуруҳ босқич саралаш беллашувларининг дастлабки икки учрашувини бирдек ютқазган Вьетнам Тошкентдаги ўйини олдидан ўтказган халқаро ўртоқлик учрашувида Қатарни енгишга муваффақ бўлганди.\nЎзбекистон миллий терма жамоаси эса, бирор бир халқаро ўртоқлик учрашувисиз майдонга тушганди.\nГуруҳдаги барча рақибларимизни бемалол енга олиш мумкин ва мағлуб этишимиз ҳам шарт\nЎзбекистон миллий терма жамоаси собиқ Бош мураббийи\nБиз учрашув арафасида 2011 йилда Қатарда Ўзбекистон миллий терма жамоаси билан тарихий ютуққа эришган собиқ Бош мураббийси Вадим Абрамовдан энг аввало Вьетнамга қарши ўйиннинг аҳамияти ҳақида сўрагандик:\nВадим Абрамов: Вьетнамга қарши учрашувнинг аҳамияти шундаки, агар биз ғолиб чиқмасак, 2015 йилги Осиё Кубогига чиқишимиз қийин бўлади. Агар, жаҳон чемпионатига ҳам чиқа олмаганимиз назарда тутилса, кейинги расмий ўйинларимиз фақат икки йилдан кейингина бўлиши мумкин. Чунки Ўзбекистон миллий терма жамоаси Вьетнамни енга олмаса, Осиё Кубогига чиқиш-чиқмаслиги гуруҳдаги қолган рақибларига боғлиқ бўлиб қолади. Бундай бўлмаслиги учун эса, жамоа нафақат бугун Вьетнамни мағлуб этиши, балки қолган жавоб учрашувларида ҳам ғалаба қозониши лозим бўлади. Чунки ҳозир ҳисобимизда бор-йўғи битта очко бор, холос.\nБи-би-си: Сизнинг назарингизда нима учун бундай бўлди? Нега Ўзбекистон миллий терма жамоаси гуруҳ босқич саралаш беллашувларининг дастлабки икки учрашувидан бор-йўғи 1 очко тўплашга муваффақ бўлди?\nВадим Абрамов: Буни шарҳлаш мен учун қийин. Бу саволни Ўзбекистон миллий терма жамоаси Бош мураббийидан сўраш керак. Чунки четдан туриб, бунинг сабабини айтиш менга мушкул. Агар, ҳар икки ўйинда ҳам ғалаба қозонишса, албатта, ҳисобларидаги очко ҳам олтита бўлган бўларди.\nБи-би-си: Сизга миллий терма жамоа ҳам, Бош мураббий ҳам яхши маълум. Агар, ростини айтадиган бўлсак, ўзбекистонлик футболчиларнинг Вьетнамга қарши ўйинда ғалаба қозониш имкониятларини қандай баҳолайсиз?\nВадим Абрамов: Рақибни ҳурмат қилган ҳолда шуни айтишим керакки, Вьетнамдек рақибни Ўзбекистон миллий терма жамоаси енгиши шарт. Чунки Вьетнамда ҳеч қандай шанс йўқ, назаримда. Агар шунда ҳам уларни мағлуб эта олмасак, у ҳолда, билмадим.\nБи-би-си:Лекин, Вадим ака, Вьетнам яқинда ўтказган халқаро ўртоқлик учрашувида Қатарни енгишга муваффақ бўлди. Бу сизни қўрқитмаяптими?\nВадим Абрамов: Йўқ. Гап шундаки, аввал ҳам сизга айтганимдек, Қатар миллий терма жамоаси ҳозир кўплаб муаммоларга тўқнаш келиб турибди. Бош мураббийсининг тайини йўқ. Қисқа вақтнинг ичида беш бор Бош мураббийси алмашди. Бу – яхшиликка олиб келмайди. Ҳозирги жамоа, дейлик, аввалгисидан фарқ қилади. Футболчилари ўша-ўша бўлиши мумкин. Аммо жамоавий ўйинини йўқотган. Миллий терма жамоанинг ҳам, футболчиларнинг ҳам ўйинга муносабатлари буткул бошқача. Бу шундоқ кўриниб туради. Барибир, ҳаммаси Бош мураббийга боғлиқ. Бош мураббийси яхши бўлса, Қатар ҳам шунга яраша натижа кўрсатган бўларди. Демоқчиманки, Вьетнамнинг Қатарни енгани ҳали ҳеч нарсани англатмайди. Чунки бу – ўртоқлик учрашуви бўлган. Рақибни ҳурмат қилган ҳолда, шуни айтишим керакки, Вьетнам, барибир, Вьетнам.\nБи-би-си: Тошкентдаги учрашув олдидан Ўзбекистон миллий терма жамоаси Бош мураббийи Миржалол Қосимов ёш футболчиларни ҳам синаб кўриш режасида эканини айтди. Сизнингча, Вьетнамга қарши учрашувнинг қанчалик муҳимлиги назарда тутилса, бу каби ёндашув ўзини қанчалик оқлаши мумкин?\nВадим Абрамов: Балким, Бош мураббий ёш футболчиларнинг имкониятларини яхшироқ билар. Балки бекорга айтмаётгандир. Чунки ўша ёш ўйинчиларни каттароқларидан кучли, деб ҳисоблар. Лекин, ёш футболчиларни ҳурмат қилган ҳолда шуни айтишим ҳам керакки, миллий терма жамоа тажриба қилиб кўриладиган жамоа эмас. Мен ҳар доим айтганман: Тажрибаларни ўртоқлик учрашувларида қилиб кўриш керак. Чунки ўртоқлик учрашувлари шу мақсадда ўтказилади. Расмий ўйинларда энг аввало натижа муҳим ҳисобланади. Бунинг учун эса, ана шу натижани қайд эта оладиган футболчилар лозим бўлади. Агар, Бош мураббий ёш ўйинчиларни бунга қодир деб ўйласа, яхши. Чунки, ҳеч қачон футболчиларнинг паспортларига қарамаслик керак. Миллий терма жамоада ҳозирги кунда кучли бўлган футболчилар тўп суришлари лозим. Ёшидан қатъиназар, яхши формада бўлса, бўлди.\nБи-би-си: Вадим ака, ҳозир ўз гуруҳида иккита ўйиндан 1 очко тўплаб, учинчи ўринни эгаллаб тургани назарда тутилса, Ўзбекистон миллий терма жамоаси кейинги босқичга чиқа олармикан?\nВадим Абрамов: Гапнинг ростини айтсам, кейинги босқичга чиқа олмаслигимизни тасаввур ҳам қила олмайман. Чунки, гуруҳдаги барча рақибларимизни бемалол енга олиш мумкин ва мағлуб этишимиз ҳам шарт. Гонгконг, Вьетнам....Гуруҳдан бор-йўғи иккита миллий терма жамоа чиқади. Билмадим, агар, шу каби гуруҳдан чиқа олмасак, яна нима ҳақида гапириш мумкин?...\nБи-би-си: Вадим ака, Ўзбекистон миллий терма жамоаси 2011 йилги Осиё Кубогининг ярим финалига чиқиб, тарихий натижа қайд этганди. Жамоанинг бугунги имкониятларидан келиб чиқиб айтадиган бўлсак, бу галгисида нимага қодир бўлиши мумкин?\nВадим Абрамов: Қатарда биз ўз олдимизга юксакроқ натижа қўйган, Осиё Кубогининг камида чорак финалига чиқишни мақсад қилган эдик. Ва бунга муваффақ бўлгандик. Бунақаси бир марта бўлади. Бабирибир, биласизми, четдан қараганда жамоанинг нимага қодир-қодир эмаслиги кўриниб туради. Истаган ҳамма нарсангизга эришишингиз ҳам мумкин бўлади. Футболчиларнинг майдонда қандай ўйин кўрсатаётганларидан буни билса билади. Яхши ўйин кўрсатсангиз, одамлар ҳам томоша қилгани боришади. Томошабинларнинг сонига қараб, миллий терма жамоанинг ўйинига баҳо берса бўлади. Жамоа яхши ўйнаса, стадион ҳам одамларга тўлиб-тошади. Акс ҳолда, йўқ. Футбол – томошабинлар учун. Футбол – одамлар келиб, мазза қилиб томоша қилишни истовчи бир спектакль.\n2015 йилги Осиё Кубоги ўйинлари Ўзбекистон миллий терма жамоаси учун олтинчиси бўлади.\nЖамоа ўз тарихида турнирнинг икки бор чорак ва бир маротаба ярим финал босқичига чиқишга муваффақ бўлган.\nЎзбекистон миллий терма жамоаси Осиё Кубоги ўйинларида қайд этган энг юксак натижа эса, 2011 йилга тўғри келади.\nҚатарда бўлиб ўтган беллашувларда Ўзбекистон чорак финалда Иорданияни мағлуб этиб, финалга чиқиш учун Австралияга қарши тўп сурган, бироқ ашаддий рақибларидан 0:6 ҳисобида мағлубиятга учраганди.\nБу – ҳам Ўзбекистон ва ҳам Австралия миллий терма жамоасининг ўз тарихларида илк бор Осиё Кубогининг ярим финалига чиқишлари эди.\nЎзбекистон миллий терма жамоаси ўшанда ўз гуруҳида иккинчи ўринни олиб, 2011 йилги Осиё Кубогининг якуний босқич беллашувларида тўп суриш ҳуқуқини қўлга киритганди.\nУлар ўйинларнинг очилиш учрашувида мезбон Қатарни, кейин бойвачча Қувайтни енгиб, Осиёнинг энг кучли жамоаларидан бири бўлган Хитой билан дуранг ҳисобига эришишга муваффақ бўлишганди.\nЎзбекистонлик футболчилар ўзларининг ҳужумкор ўйинлари билан Қатарда нафақат финалда тўп суриш, балки Осиё Кубогини қўлга киритишга ҳам ҳақли равишда даъвогарлик қилишганди.\nАммо финал учрашувида австралиялик рақибларини 0:1 ҳисобида мағлуб этган Япония ўз тарихида тўртинчи бор Осиё Кубогини қўлга киритишга муваффақ бўлганди.\nЎзбекистонлик футболчиларнинг гуруҳ босқич саралаш беллашувлари 6 февралдан 2014 йилнинг 5 мартига қадар давом этади.\n2015 йилги Осиё Кубоги баҳсларига Австралия мезбонлик қилади.


Коронавирус инсон танасига киришининг янги йўли аниқланди 31-07-2021, 17:07 | Zamin.uz\nВашингтон университети ва Қўшма Штатлардаги бошқа илмий ташкилотлар олимлари коронавируснинг инсонларга юқишининг яна бир йўлини аниқладилар. Бу ҳақда Phys.org нашри маълум қилмоқда.\nSARS-CoV-2нинг танага кириб бориши учун одатий механизм қуйидагича ишлайди: вирус оқсил ёрдамида ҳужайра юзасида ангиотенсин конверсияловчи 2 ферментига (ACE2) ёпишади ва унга киради. Мутахассислар фикрига кўра, мутация туфайли коронавирус ACE2 ретсепторларини ишлатмаслиги мумкин. Ушбу кашфиёт шуни кўрсатадики, вирус кутилмаганда ўзгариши ва организмга янги йўллар орқали юқиши мумкин.\nТадқиқот муаллифлари коронавирус «селектив босим» остида эканлигини, бу эса уни ACE2 ретсепторидан фойдаланган ҳолда вирусга танага кириш учун янги йўлларни излашга мажбур қилишини айтмоқда. Олимлар бу ҳодиса қурқинчли ҳолат эканлигини таъкидлашмоқда.\nУларнинг аниқлик киритишича, лаборатория ташқарисидаги шароитларда бундай мутация мумкинми ёки йўқми, ҳали аниқ эмас.\nТадқиқотчиларнинг таъкидлашича, улар вируснинг ҳужайраларга кириши учун муқобил ретсептор топиши керак.\nАввалроқ Жаҳон соғлиқни сақлаш ташкилоти (ЖССТ) бош тадқиқотчиси Сумия Сваминатан коронавируснинг «делта» тури доминант бўлиб қолиши мумкин, деб айтган эди.\nУнинг сўзларига кўра, у аллақачон 85 дан ортиқ мамлакатларда мавжуд. «Бу асл вирусга (SARS-CoV-2. - таҳр.) нисбатан камида икки баробар кўпроқ юқади», — дейди ЖССТ вакили.\nМутахассис бундай штаммга чалинган бемор «икки, тўрт, олти ва ҳаттоки саккиз кишига» касалликни юқтириши мумкинлигини таъкидлаган. Шу сабабли касаллик бутун оилада тарқалади. “Замин” янгиликларини “Telegram”да кузатиб боринг\nЯнгиликлар » Дунё » Коронавирус инсон танасига киришининг янги йўли аниқланди


Амстердамлик руҳоний ПЕГИДА исломофоб сиёсий ҳаракатининг исломга қарши қилмишларини қоралади. vaaju.com хабар беришича, руҳоний Рамазон ойида қилинаётган бу «ишлар»ни беўхшов деб атади ҳамда Нидерландия жамоат фикрини акс эттирмаслигини таъкидлади.\nБМТ ва Мьянма рохинжаларнинг қайтариш юзасидан меморандум имзолашди\nБМТ Олий комиссарининг қочоқлар бўйича бошқармаси ва БМТ Ривожлантириш дастури Мьянма билан рохинжа халқи қочоқларининг ихтиёрий қайтишлари бўйича хамкорлик қилиш юзасидан матни аввалроқ келишиб олинган меморандумни имзолашди, дейилади томонларнинг қўшма баёнотида.\nАфғонистон миллий ҳавфсизлик кенгаши мамлакат худудида БАА ва Қатар ҳарбий қисмларини жойлаштиришни маъқуллади\nМаҳаллий Tolo News агентлиги хабар беришича, Афғонистон миллий ҳавфсизлик кенгаши мамлакат худудида БАА ва Қатар ҳарбий қисмларини жойлаштириш таклифини маъқуллади.\nМаълумотга кўра, БАА ва Қатар НАТОнинг “Қатъий қўллаб қуватлаш” дастурига қўшилишга аҳд қилишган. Қўшин сони ва уларнинг Афғонистон кириб келиш вақти оммага маълум қилинган.\nБАА Афғонистонга махсус ҳарбий бўлинмани юборишга қарор қилди, бироқ икки мамлакат қўшинлари ҳарбий амалиётда бевосита иштирок этмаган ҳолда афғон ҳарбийларининг тайёрлашади ва уларга маслаҳат беришади.\nКанаданинг Янги Шотландия вилоятида ажойиб худудий жойлашувга эга бўлган ибодат масканига эга бўлишди.\nЯнги Шотландиянинг Оксфорд шаҳри аҳолиси орасида мусулмонлар кўп бўлмасада, бироқ уларга тўпланишлари ва жума намозини адо этишлари учун жой керак эди.\nСВС хабар беришича, Муқаддас учлик бирлашган черкови раҳбариятига мусулмонлар жамоаси ҳақида хабар етиб борганида насроний уюшма уларга ёрдам қўлини чўзишга аҳд қилди ва «черков ичида масжид»ни очди.\nЭндиликда Оксфорд мусулмонлари черковнинг мажлислар залида йиғилишиб ибодат қилишмоқда. Ибодатхона раҳбарияти улардан ҳеч қандай ижара ҳақи олмаяпти, фақатгина электр ва иссиқлик қуввати учун арзимаган тўлов олинмоқда.\nМусулмон бўлган фаол ва ишбилармон аёл Алия Қамариддин сўзларига кўра, у Оксфорда 20 йилдан ортиқ вақт давомида яшаб келади. Авваллари у Галифаксдаги масжидга борар эди ва у ерга етиб бориш учун 2 соатча вақт сарфлар эди.\nАлиянинг айтишича, маҳаллий черков ичида масжид пайдо бўлишини ҳатто хаёлига ҳам келтирмаган экан, лекин иложсиз нарса амал ошди. Рамазоннинг шанба кунларида маҳаллий мусулмонлар черковда ифторлик ўтказишади, уларнинг бирига шаҳар хокими Триш Стюарт ташриф буюрди.\nСаудия Арабистони ва Бирлашган Араб Амирликлари 44 та ўзаро амалга оширилиши режалаштирилган келишувларни имзолашди.\nСаудия Арабистони ОАВи тарқатган хабарларга кўра подшолик билан БАА ўртасида бир неча миллиард долларлик бир қатор стратегик келишумлар имзоланди.\nСаудия-Амирликлар Мувофиқлаштирув кенгашининг Жиддада бўлиб ўтган биринчи мажлиси натижаси ўлароқ 44 та ўзаро муҳим лойиҳаларни қамровчи иқтисод ва ҳарбий ҳамкорликка йўналтирилган битимларга имзо чекилди. Кенгаш мажлиси Саудиянинг валиаҳд шаҳзодаси Муҳаммад бин Салмон ҳамда Амирликлар валиаҳд шаҳзодаси Муҳаммад бин Зайид ан-Наҳаён ҳамраисликларида бўлиб ўтди. Ушбу лойиҳа устида йил давомида икки мамлакатга тааллуқли 139 та муассасадан 350 та экспертлар иш олиб боришди. Мазкур лойиҳалар иқтисод, сиёсат, хафвсизлик, ҳарбий ҳамкорлик ва бошқа бир қанча соҳаларни қамраб олади. Ушбу кенга иши давомида 20 та протоколларга имзо чекилди, Мувофиқлаштирув кенгаши тизими белгилаб олинди.\nСаудия-Амирликлар Мувофиқлаштирув кенгаши тузилиши ҳақидаги хабар 2016 йилнинг май ойида эълон қилинган эди.


Ҳамма шундай қиляпти-ку… | Azon.uz - Ахборот-таҳлилий портал\nҲамма шундай қиляпти-ку…\n1437 16:30 22.09.2020\nБаъзи бир кишиларга қилаётган айбли бирор ишини нотўғри эканлигини айтилса, у киши: “Ҳамма шундай қиляпти-ку?”, “Ҳамма шундай гапиряпти-ку?” қабилидаги жавобларни эшитиб қоламиз.\nАллоҳ таоло ўзини каломида: “Ва агар ер юзидагиларнинг кўпларига итоат қилсанг, сени Аллоҳнинг йўлидан адаштирадилар. Улар гумондан бошқа нарсага эргашмаслар. Улар (далил-ҳужжатсиз, ўзлари ўйлаб топган) таҳмин қилурлар холос” (Анъом, 116).\nЮсуф сурасининг 103-оятда эса: “Инсонларнинг кўплари, агарчи сен қизиқсанг ҳам, мўмин эмаслар”. Бошқа оятларда ҳам аксар инсонларнинг ақл юритмасликлари, тафаккур қилмасликлари ва билимсиз эканликлари ҳақида маълумотлар келади.\nМазкур оятлардан одамларнинг кўпчилиги қилаётган ишларининг ҳаммасини ҳам тўғри деб эргашиб кетавермасликлари, балки эргашишдан олдин тафаккур қилиши ёки биладиган билимли одамлардан сўраш кераклиги келиб чиқади.\nФузайл ибн Иёз раҳимаҳуллоҳ: “Ҳидоят йўлига эргашгин, ҳидоятда кишиларнинг озчилик бўлишини сенга зарари йўқдир, аммо залолат йўлидан сақлангин, залолатдаги кишиларнинг кўп сонли бўлишлигини ҳам сени алдаб қўймасин”, деганлар.\nИбн Абу Шайба ўзларининг “Мусаннаф” номли китобларида, Абдуллоҳ ибн Аҳмад отасининг “Зуҳд” китобида бир ривоятни келтирадилар. Бир куни Умар ибн Хаттоб розияллоҳу анҳу бозорда бир кишининг олдидан ўтиб кетаётсалар, у “Эй Аллоҳ! Мени оз сонли бандаларингдан қилгин!” дея дуо қилаётган экан. Ҳазрати Умар: “Эй биродар, бу дуони қаердан олдинг?” деб сўрадилар. Ҳалиги одам: “Аллоҳ каломида, “Шукр қилгучи бандаларим оздир” демаганми?”, деди ҳазрати Умарга. У зот розияллоҳу анҳу: “Одамлар Умардан кўра олимроқдир” дея йиғлаб: “Эй Аллоҳим! Мени ҳам оз сонли бандаларингдан қилгин!” деб дуо қилдилар.\nАллоҳ таоло барчаларимизни шукр қилувчи – оз сонли бандаларидан қилсин!\nМарғилон шаҳар “Галатой” масжиди имом-хатиби\nодамлар Махсус таҳлил Мақолалар\nБу ерда одамлар яшаган эди…\n1445 20:05 17.11.2020\nЭфиопияда сув тошқини сабаб минглаб одамлар бошқа жойга кўчирилди\n242 11:30 07.08.2020\nҚандай инсонлар даврасидасиз?\n2768 07:00 23.06.2020\nХато қилишда давом этамиз...\n1057 03:40 16.05.2020\nКоронавирус, миллиардлаб одамлар ва ибрат...\n967 23:00 21.04.2020


Осмоннинг безатилиши — XUTBA.UZ\n17 05 2019 - 10:13 / - Мақола, Хутба\nРамозон ойида Аллоҳ таоло жаннатни, осмонни, ерни ва маънавий оламни яхшилаб тайёрлаб қўяди жаннат эшиклари очилади, жаҳаннам эшиклари ёпилади. Осмоннинг безатилиши, жаннатнинг зийнатланиши, унинг эшикларини очилиши каби хушхабарлар рамозоннинг нечоғли ахамиятга эга эканлигини кўрсатади. Шу боис, бу ойда меҳр-мухаббат, ўзаро ёрдам хожатмандлар ҳолидан хабар олишга хар қачонгидан хам эътиборли бўлишимиз керак. Рамозони шариф саховат ойи Имом –хатиблар саъй –харакати билан хомийларни жалб этган ҳолда кам таъминланган оилалар ва Президентимиз авфлари билан махсус рўйхатдан чиқарилганларга моддий ҳамда маънавий ёрдам кўрсатилмоқда.\nРамозон сабр қаноат ойи. Қаноат, кўнгил бойлиги инсонни бахтли қилади. Агар берилган неъматларга нисбатан қаноатсизлик мавжуд бўлса, у инсонни жуда хам бехузур қилади, Аллоҳга шукрлар бўлсинки, қорнимиз тўқ устимиз бут шукр қиладиган қанчадан қанча неъматлар бор. Инсон берилган неъмат қадрини билиб,унга қаноат қилиши лозим Шукр ҳам ибодат. Аллоҳнинг неъматларига шукр, мусибатларга сабр қилиш мўминларнинг сифатларидандир. Тинч осуда хаётимиз, юртимиздаги тўкин – сочинлик Аллоҳнинг бизга олий неъматидир. Шундай экан ёшларимизни ватан корига ярайдиган соғлом эътиқодли қилиб тарбиялаш ота оналар устоз мураббийларнинг асосий вазифамиздир.\nҚўқон шахар “Шайхул-ислом” масжиди имом хатиби Салимов Ф.\nКАЛИТ СЎЗ: Мохи рамазон, шукр\nАсл неъмат недир?\nДинлар аро бағрикенглик\nТил қандай қилиб рўза тутиши мумкин?


10:42 / 23.08.2020 | Sardor | 1238\nАссалому алайкум! Ҳурматли аҳли илм устозлар. Аввалам бор динимиз йўлидаги бу ёрдамингиздан Аллоҳ рози бўлсин. Бераётган жавобларингиздан миннадорман. Бу сафар бироз жиддий балки сиз устозлар ва копларга бироз нохуш ва ёқмайдиган савол билан мурожат қилмоқчиман. Ва ўқиб чиқиб менга ҳолис ёрдам берасизлар деган умиддаман. Саволни йўллашдан олдин вазият ва ҳолат билан тўлароқ таништиришга ҳаркат қиламан. Ёшим 23 ўқиман ва ишлайман уйланмаганман. Алҳамдуллилаҳ коп йиллар фақат бомдод ва Жума намозларини ўқидим. Яқин бир неча ой мобайнида Аллоҳ илмимни ва имонимни тўла ва муккамалроқ қилип 5 вақт намоз ўқиман қолдан келганча китоб ўқиб илмимни оширишга ва Аллоҳ розилигини топишга ҳаракат қилмоқдаман. Аслида гап бунда ҳам эмас қайсидир манода. Оилавий мухит яхши эмас десам ҳам бўлади. Оилада 5 кишимиз Отам онам турмушдан қайтган опам ва жияним. Гапни қаердан бошлашни билмайман узим мухум деп билганларимни айтаман қолимдан келганча. Коп йиллардан бери Онам кейинчалик отам билан ҳам муносабатимиз яхши эмас. Яни меҳр оқибат ёқ ва тшунмовчилик коп. Онам билан муамога келсак. Харктерлари огир ва ҳавойи нафслари жуда жуда кучли. бу ҳаттоки менга ҳам ўтган. Бундан ташқари йиллар мобайнида юзага келган жанжалларда онамнинг бази ҳурмача қилиқлари (тасавур қилиб бўлмас фахш сўзлар билан сўкиниш, шунга ўхшаш қилиқларни қилиш.)натижасида гўёки тўгирлаб бўлмас даражада кўнглим қолган. Бу қилиқлар бир вақтлар мендаҳам бўлган лекин онамда буларни кўриш мен усун оғир бўлган. Чунки онамдаги бу гаплар ва қилиқлар бази инсон тавурига ҳам сигмас даражада бўлган ҳолатлар ҳам бўлган. (буларни толиқ ёзишга уялдим очиғи.) Онам билан урушларга тшунмовчиликларга эса сабаблар турлича бўлган базида шариат ёки ҳаётий масала юзасидан радия берганимда базида эса опамга унинг кийиниши юриши тўгрисида гапирганимда бўлган. Чунки буларни барчасини рад қилган мисол учун опамга уйда токи кўчада ҳамма жойи кўринадиган даражада кийинмаслиги буни кориб ҳато мен ёмон аҳволга тушаётганимни айтган вақтларим вазятни тўгри бахолаш ўрнига жанжал тополон котарардилар. Бу ҳолатларнинг бир мисоли шунга ўхшаш ҳолатлар жуда кўп. Ва юқорида айтганимдай ҳавойи нафслари жуда баланд. Коп исроф қиладилар қарз олип ташлайдилар. Ҳозирда опамнинг топиш тутиши яхши шунинг учун опам тараф бўлип оладилар ва ҳато опамга қингир йўл билан бўлса ҳам копроқ пул топишига розилар. Яни демоқчи бўганим эртага мен яхшироқ топиб онамни ҳам манавий ҳаммодий тарафдан нафсини қондира олсам мен яхши фарзанд бўламан ва мени айтганларимга қулоқ тутадилар менимча. Жияним отасиз коп вазятларда мени ёмон кўрип қолсам ҳам уни тогри ёлга бошлашга ҳаракат қиламан лекин бу вазятда ҳам онам аралашиб тополон котаради. Шунда мен ҳам тогри ёлдан чиқиб энди яхши мақсадда эмас онамга акслик қилиб бу ишларни қилишни бошлайман. Буни натижасида опам билан орамизга ҳам совуқчилик тушади ҳатто. Пулни тежашлари коп қарз омасликларини ҳоҳлайман бу вазятда ҳам жанжал келип чиқади. Онамга деярли шариатдан гапирмайман бунга имкон ҳам ёқ. Чунки ҳато дунёвий масалаларни гапирганимда ҳам. Базида намозим олаётган илмим ҳақида гапириб ўтадилар ва мени намоз орқали жиловлашга ҳаркат қиладилар. Ҳатто бундай вазятда қуйишқондан чиқиб қаршилик билдирсам вахобийга чиқазган вазятлари ҳамбўлган. Агарда бундай можароларни тарифласам вақт етмайди ёзишга жой ҳам. Бу мисоллар эди ҳолос. Отамга келсак юқоридагиларни барчасига уларни айбдор деб биламан. Чунки эсимни танибманки на онамга на менга ва на опамга танбех ёки тарбия берганларини тогри йўл кўрсатганларини кўрмадим. Яни уйда бош йўқ мен узим билан опам узи билан онам ҳам шундай. Бирон хато қилсак отам фақат ўзига ўзи сўкинаверади сўкинаверади. Биздан ҳатоки нафратланадигандай кўринади. Кейин жуда ҳам коп қилиқлародобга тоғрикелмайди. Ҳечқачон огирликни бъйниларига олиб на оилавий на дунёвий масалаларни ечишга ҳаракат қилмайдилар. Яни бугун утса бўлди қандай қилип болса ҳам шиоридалар. Шу сабаб бу ишни яни оилани (аёлларни) мен қайсидир манода зимамга олишга ҳаркат қиламан. Чунки Опам ҳам онам ҳам коп ҳолларда ҳато қилади деп ўйлайман. ва мен энг норози бўлганим ва барчасига сабабчи деп билганим Шу кунгача ота онам менга фақат моддий томондан яхшигина таминлаганлари. лекин на тарбия на дин ва на ҳаётий йўл йўриқ ўргатмаганларидан норози бўламан. Ҳа модиий тарафдан кам қилмадилар лекин тарбия бермадилар мана энди айни ҳаётимни мухум лахзаларида ҳато модий ёрдам ҳам тарбия ҳам ёқ. Яни шу ёшгача отам ҳам онам ҳам мен билан Диним илмим ёки дунёвий тарбиявий масалаларда ҳаётда ас қотадиган йўл йўриқларда гаплашишмаган.Сезиб тураман барча жихатларда мен ҳақмасдирман лекин ҳато ўша ноҳақлигимни кўрсатадиган исноним ҳам ёқ. Саволим бирнечта. 1) Бундай вазятдан 2 дунёйим саодати учун қандай чиқсам бўлади? Агарда буни иложи бўлмаса фақат оҳират Аллоҳ рўзи бўладиган йўлни ўргатинг.! 2) жанат оналар оёги остида дейилган агарда мен бунақа вазятларда онам билан тил топиша олмасам. Аллоҳ фарз қилган амлларни қилиб ҳам Аллоҳ розилигини топишим мумкунми.? 3) Мен бази нохуш ҳолатларда Оилам хуусусан опам онамга қаршилик қилишим мумкунми. 4) Агарда мен вазятдан чиқа олмасам улар билан бироз масофада бўлиб моддий тарафдан таминлашим жоизми. Агарда саволим ёки саволимда ҳато бўлса узур Сизлардан ёрдам ва батафсилроқ жавобни интизор кутаман. Бу борада маслахат оладиган инсоним ёқ ва билмайман. Ёрдамингиз учун рахмат.\n– Ва алайкум ассалом! Сиз ўшандек муҳитда бўлсангиз ҳам Аллоҳ ҳидоят қилганига шукур қилинг. Саҳобийлар кофира, мушрика ота-оналарига қандай меҳрибон бўлган бўлса сиз ҳам шундай меҳрибон бўлинг. Сиз улар билан душмандек муносабатда бўлмай, эркак бўлиб илм ўрганиб, моддий томондан яхшиланиб уларни ботқоқликдан олиб чиқиб кетадиган бўлинг. Бу сизни “Бўл” дейишингиз билан бўлиб қолмайди. Бунга узоқ вақт керак бўлади. Валлоҳу аълам!


hidoyat.uz – “Мовароуннаҳр” нашриётининг сайти - Насаф фақиҳлари\nРукни: Мовароуннаҳр уламолари\nНАЖМИДДИН АБУ ҲАФС НАСАФИЙ\nНажмиддин Абу Ҳафс Умар ибн Муҳаммад Насафий (1070–1143) ҳанафий мазҳабининг йирик намояндаларидан биридир. У фиқҳ, усулул фиқҳ, тафсир, ҳадис, калом илмлари, араб тили ва адабиёти бўйича машҳур олим эди. Қуръонни ёддан биларди.\nФиқҳ илмини садрулислом Абулюср Муҳаммад Паздавийдан ўрганган ва ўғли Абуллайс Аҳмадни фақиҳлик даражасига етказиб тарбиялаган. Самъоний ёзишича, у «ал-Жомиъ ас-сағир»ни назмга солган. «Ҳидоя» муаллифи баъзи асарларини унинг назаридан ўтказган.\nНажмиддин Насафий фозил имомлардан бири сифатида халқ ичида катта ҳурмат ва иззат билан яшаган. У биринчи бўлиб, фиқҳ илми бўйича манзума асар (назмда ёзилган китоб) битган. Унинг йигирма жилдлик танланган шеърлар тўплами, «ал-Қанд фи зикри уламои Самарқанд», «Бухоро тарихи» ва «Китобул мавоқийт» каби асарлари бор. Ҳанафий мазҳабида ишлатилган фиқҳий атамаларни изоҳлаш мақсадида «Тилбатут талаба» номли китоб ёзган. Манбаларда унинг асарлари сони юзга яқин деб кўрсатилади. Улардан «Тафсирут тайсийр», «ал-Ақоид ан-Насафия» ва бошқалар машҳурдир.\nУмар Насафий «Муфтий ас-сақалайн», яъни инсонлар важинларга фатво бериш салоҳиятига эга бўлган олим лақаби билан машҳур бўлган.\nМуҳаммад ибн Муҳаммад Абулфазл Бурҳон Насафий атоқли имом, юксак фазилатлар эгаси, тафсир, ҳадис, усул ва калом илмлари соҳасида йирик олим эди.\nИлмул-хилоф мавзуида ёзган «Муқаддима» китоби машҳур. Калом илмига доир китоб ҳам ёзган. Имом Розийнинг «ат-Тафсирул кабир»ини қисқартириб баён қилган. У 600/1201 йил туғилиб, 679/1281 йил вафот этган ва ривоятга кўра, Имом Аъзам Абу Ҳанифанинг ёнига дафн этилган.\nҚОЗИ АБУ АЛИ НАСАФИЙ\nҲусайн ибн Хизр Қозий Абу Али Насафий фиқҳ илмини Абу Бакр Муҳаммад ибн Фазлдан таълим олди.\nҚози Абу Али фиқҳ бўйича замонасининг имоми бўлган. «Фавоид» ва «Фатово» номли асарлар ёзган. Кўп шогирдларни камолга етказган. У 80 ёшида 424/1034 йили Бухорода вафот этиб, Калобоз қабристонига дафн этилган.\n1084 марта ўқилган.


Порошенко суиқасд ҳақидаги хабарлардан сўнг кишилар олдида кўриниш бергани маълум қилинди\n17:46 / 02.09.2017\nУкраина президенти Пётр Порошенко унга суиқасд тайёрланаётгани ҳақидаги маълумотдан сўнг супермаркетга келди, деб хабар берган Украинанинг “Миротворец” сайти кўнгиллиси. У президент супермаркетга келганининг гувоҳига айланган ҳамда тегишли видеони эълон қилган.\nКадрлардан президент Порошенкога ўхшаш бўлган шахс супермаркет олдида тургани ва фуқаролар билан суратга тушиши, сўнг тансоқчилари ҳамроҳлигида Mersedes’га ўтирганини кўриш мумкин. Шу билан бирга, президент омма олдида расмий кийимда эмас, балки футболка ва шимда кўриниш берган.\nОдатда Порошенкони фақатгина расмий тадбирларда расмий кийимда кўриш мумкин, бундай ҳолат эса жуда кам учрайди. Масалан, ўтган йилнинг ёзида уни Испаниядаги дорихонада кўришгани ҳақида маълумотлар пайдо бўлганди.\nСупермаркет олдидаги видео қачон суратга туширилгани номаълум. Ёзув 2 сентябрь куни кечқурун эълон қилинди.\nАввалроқ "Укринформ" агентлиги Украина хавфсизлик Хизматининг Харьков вилояти бошқармасидаги манбага асосан Порошенко ушбу вилоятга сафари давомида суиқасдга учраши мумкин экани ҳақида аноним шахсдан ахборот келиб тушганини хабар берганди.


Хоразмда қизларни алдаб, пул топиш билан шуғулланган фирибгар йигит ушланди\nУрганчлик Улуғбек Раҳимовнинг (исм-фамилиялар ўзгартирилган) “шўх”ликлари ўзини суднинг қора курсиси томон етаклади. Аслида унинг қилмишларини фирибгарлик сифатида таърифласак, тўғри бўлади, деб ёзади “Ҳуқуқ” газетаси.\nУлуғбек биринчи турмушидан ажрашгач, ўзи учун пул топишнинг янгича усулини кашф қилди. Қиш кунларининг бирида Насиба исмли қиз билан танишди. Гўзаллик салонида ишлайдиган Насибанинг топармон-тутармонлиги Улуғбекка ёқиб тушди. Қизни “даромад манбаи”га айлантирди. Аввалига унга дил изҳори қилди, қизни аврай олмагач, уйланишга ваъда берди. Ҳатто қонуний никоҳдан ҳам ўтди. Шундан сўнг “бир ўзи тўй қила олмаслиги”ни айтиб, тўй харажатларини қоплашда ёрдам сўради. Урганчдаги машҳур тўйхоналардан бирини банд қилганлигини ҳам билдирди. Қиздан аввалига 1000 АҚШ доллари ундиришга муваффақ бўлди. Кейин ичимликларга, ширинликларга, дея бўлиб-бўлиб яна беш миллион сўм олди. Улуғбек тўй кунини бежиз “1 апрелда қиламиз”, демаган шекилли. Санага саноқли кун қолганда, тўйни бошқа кунга кўчиришни таклиф қилди. Кейин эса жанжалга баҳона топиб, Насибадан узоқлашиш чораларини кўра бошлади. Охир-оқибат тўйнинг бекор қилинганлигини, унга уйланмаслигини очиқдан-очиқ эълон қилди.\nБу пайтда Улуғбек яна бир найрангни бошлаган, Малика исмли турмушидан ажрашган қиз билан танишиб, унга ҳам севги изҳори қилиб улгурган эди. Бироқ, унга уйланишни эмас, шерикликни таклиф қилди.\n- Ҳар биримиз ўттиз миллион сўмдан пул қўйиб, кафе очамиз. Онанг билан синглингни ҳам ишга оламиз, даромадни тенг бўламиз, - дея ваъда қилди.\nЖувон унга ишонди. Уйига таклиф қилиб, оиласидагилар билан таништирди. Малика йигитга бўлиб-бўлиб, 28 млн. 550 минг сўм пул берди. Кейинчалик, қизнинг онасидан кафени таъмирлашга керак, дея омборхонасида турган 14 дона ёғоч-тахта, суюлтирилган газ балони ва 100 АҚШ доллари олишга ҳам муваффақ бўлди.\nКафе ишга тушди. Навбат даромадга келганда, Улуғбек сўзидан тонди. Муаммолари кўплигини, даромад яхши эмаслигини ва бошқа баҳоналарни рўкач қилиб, фойдани бўлишишни орқага суриш баробарида, Маликадан узоқлашиш йўлини излай бошлади.\nЎзини уддабурон деб билган Улуғбек адашди. Гал қонун олдида жавоб беришга тўғри келганида, турли баҳоналарни ўйлаб топа бошлади. Бир кўрсатмаси бошқасини инкор қилди. Охир-оқибат қизларни алдаб топган пулларни эгаларига қайтариб беришига тўғри келди.\nШунингдек, унга нисбатан ЖКнинг тегишли моддалари билан жиноят иши қўзғатилди ва жазо муқаррарлиги таъминланди.


Бугунги Япония: эгасиз уйлар бепул берилмоқда\n11.12.2018 10:29 0 293\nЯпонияда қаровсиз қолиб кетаётган кўчмас мулклар тобора кўп онлайн-савдога қўйилмоқда. Яшаш учун яроқли ҳолатдаги минглаб уйлар деярли сувтекинга таклиф этилмоқда, деб ёзади «Insider». Уйни қўлга киритиш учун солиғи ва савдо агентлиги харажатларини қопласангиз бас, у сизники.\nУшбу «акция» мамлакатда уй-жой муаммосини ҳал қилишга қаратилган ҳукумат режасининг бир қисми. Ҳукуматнинг 2013 йилги ҳисоботида кўрсатилишича, мамлакатда саккиз миллиондан ортиқ ташландиқ уйлар бор, уларнинг аксарияти ҳудудлардаги туманларда ёки катта шаҳарларнинг чеккаларида жойлашган. «Fujitsu» илмий-тадқиқот институтининг прогнозига кўра, 2033 йили ташландиқ уйлар сони 20 миллионтага етади — бу мамлакатдаги ҳар учинчи уй эгасиз қолишини англатади.\nЯпонияда эгасиз уйлар сонининг «норма»дан ошиб кетиши қисман аҳолининг кексайиб бораётгани билан изоҳланади. Ёши улуғ фуқароларнинг вафот этиши ёинки қариялар уйига бориб жойлашиши оқибатида бўм-бўш уйлар ёмғирдан кейинги қўзиқориндек кўпайиб боряпти. Яна бири сабаби — ирим-сиримлар. Японлар қотиллик содир этилган ёки эгаси ўз жонига қасд қилган уйларда яшашдан «қочишади».\nҲатто шу даражага бордики, ҳукумат эски кўчмас мулкларни таъмирлаб яшашни истовчиларга молиявий кўмак беришга ҳам тайёр.\nЯпония кўчмас мулк


1 апрелдан пойтахт жамоат транспортида йўлкира нархи ошади\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари 1 апрелдан пойтахт жамоат транспортида йўлкира нархи ошади\t16:03, 31 март\tЭртага Тошкент шаҳридаги барча жамоат транспортларида йўлкира нархи 20 фоизга ошади.\n“Тошшаҳартрансхизмат” ациядорлик жамиятининг “Рodrobno.uz” нашри мухбирига берган хабарига кўра, энди йўлкира аввалги 1000 сўм ўрнига 1200 сўмни ташкил қилади. Компания йўлкира ҳақининг ошишига электроэнергия, эҳтиёт қисмлар ва ёнилғи нархининг кўтарилгани сабаблигини айтган.\nЙўналиш таксиларида эса йўлкира нархи масофанинг узоқ-яқинлигига қараб белгиланади. Аммо уларда ҳам нарх юқоридаги фоизда ҳисобланади. Эслатиб ўтамиз, пойтахтда одатда 1 апрелдан жамоат транспортида йўлкира нархи ошириб келинади. Сўнгги марта йўл ҳақи 2014 йил 15 июнда 800 дан 1000 сўмга кўтарилган эди.


Дмитрий Дюжев ўзбек талабасининг фильмида суратга тушади\nРоссиялик таниқли кино ва театр актёри, кинорежиссёр, «Бригада», «Жмурки», «Остров» каби ўнлаб фильмларда бош қаҳрамон образини яратган Дмитрий Дюжев бугун Тошкент шаҳрига етиб келгани маълум бўлди. Бу ҳақда «Ўзбеккино» миллий агентлиги матбуот хизматининг фейсбукдаги расмий саҳифасида хабар берилган.\nМаълумотга кўра, Дюжев 2016 йилнинг декабрь ойида юртимизда ўтказилган PROlogue - ёш киноижодкорлар томонидан суратга олинган қисқа метражли фильмлар фестивалида иштирок этган ва совриндор бўлган, Ўзбекистон давлат санъат ва маданият институти талабаси Мухлиса Азизованинг ишчи номи «У» (Она) янги қисқа метражли бадиий фильмида суратга тушади. Шунингдек, ўзбек актёрлардан фильмда Раъно Шодиева ва Карим Мирходиевнинг ҳам иштирок этиши режалаштирилган.\nHD CINEMA кинокомпанияси, ушбу фильмни суратга олиш учун «Ўзбекфильм» киностудияси павильонида махсус декорация барпо қилган. Таниқли ва ёш киноижодкорлардан иборат ижодий гуруҳ шакллантирилган.\nАсар бугунги кун кишиларининг маънавий олами, ҳаётий мақсадлари, ҳамда муаммоларини илгари суради. Воқеа марказида севимли аёлининг вафотидек оғир фожиани бошдан кечирган инсон тарихи гавдаланади. Ўтмиш хотиралари, ҳаётидаги қалб жароҳатлари уни сўнгги имкон сари бошлайди.\nХабарда ёзилишича, фильмни суратга олиш ишлари 4-5 февраль кунлари бўлиб ўтади.\nНашр санаси: 03-02-2017


Ўзбекистон — Афғонистон давлатлари ўртасида савдо-иқтисодий алоқаларни ривожлантиришга хизмат қиладиган Сурхондарё вилоятидаги “Termiz Cargo Centre” халқаро логистика маркази негизида ташкил этилган экспорт марказининг очилишига бағишланган маросим бўлиб ўтди. Унда икки давлат ҳукумати аъзолари, афғонистонлик тадбиркорлар ҳамда кенг жамоатчилик вакиллари қатнашди.\nТадбирда Ўзбекистон Республикаси ташқи савдо вазири Э. ўаниев, Ўзбекистон Республикаси Президентининг Афғонистон -Ислом Республикасидаги махсус вакили И. Эргашев, Афғонистон Ислом Республикаси Президентининг МДҲ давлатлари билан ўзаро ҳамкорликни ривожлантириш бўйича махсус вакили Муҳаммад Шокир Коргар, Афғонистон Ислом Республикаси Савдо-саноат палатаси раиси ўринбосари Хон Жон Алаказай Ўзбекистон ва Афғонистон ўртасидаги алоқалар сўнгги пайтларда тобора ривожланаётганини таъкидлади.\nПрезидентимиз Шавкат Мирзиёевнинг Афғонистон Президенти Ашраф ўани билан 2016 йил сентябрь ойида мамлакатимизда, 2017 йил июнь ойида Қозоғистоннинг Остона шаҳридаги учрашувлари икки давлатнинг самарали ҳамкорлик муносабатларини янги босқичга кўтаришда муҳим амалий қадам бўлди.\nҚайд этилганидек, Ўзбекистон ва Афғонистон давлатлари ўртасида тобора мустаҳкамланаётган ҳамкорлик алоқалари азалий қўшничилик ҳамда дўстона ришталарни янада ривожлантиришга хизмат қилмоқда. Бинобарин, Афғонистон муаммосини ҳал этиш борасида Ўзбекистоннинг принципиал ва амалий позицияси, олиб борилаётган умумий саъй-ҳаракатлари икки давлатнинг стратегик муносабатларини шакллантиришда мустаҳкам асос бўлмоқда. Бу Ўзбекистон олиб бораётган чуқур ўйланган, ўзаро манфаатли ҳамда амалий ташқи сиёсатнинг самарасидир.\nАфғонистон Ислом Республикаси Президентининг катта маслаҳатчиси Муҳаммад Ҳумоюн Қаюмининг айтишича, мамлакатларимизнинг ўзаро муштарак мақсадлари азалдан қардош бўлиб яшаб келган халқларимизни бир-бирига боғлаб, дўстлик ва яхши қўшничилик муносабатларига янгича руҳ бахш этаётир. Ўзбекистон Президентининг Афғонистон бўйича махсус вакили иш бошлагани бу борада муҳим аҳамият касб этиб, барча жабҳада ўзаро манфаатли ҳамкорликни йўлга қўйиш имконини яна кенгайтирмоқда. Шубҳасиз, бугунги тадбир ана шу йўлдаги муҳим қадамлардан биридир.\n“Termiz kargo” экспорт маркази мамлакатимиз товар ишлаб чиқарувчилари ва тадбиркорлари билан афғонистонлик ишбилармонлар ўртасида ҳамкорлик алоқаларини янада мустаҳкамлашга хизмат қилади. Ушбу замонавий марказда қўшни давлат тадбиркорларига сифатли хизмат кўрсатиш учун барча қулайлик яратилган. Хусусан, консуллик вакили, божхона терминали биноси, маҳсулотларни сақлаш учун омборхоналар, шунингдек, тижорат банкларининг шохобчалари мавжуд.\n— Ўзбекистоннинг мамлакатимизда барқарорликни тиклаш йўлида олиб бораётган ишларидан миннатдормиз, — дейди аф-ғонистонлик тадбиркор Ҳожи Хайриддин Мойил. — Энди бизга зарур саноат маҳсулотлари билан шу ернинг ўзида танишиш, харид қилиш учун катта имконият мавжуд. Юртингизда яратилган қулай инвестициявий муҳит, ўзаро қўшничилик алоқаларининг янги шароитда равнақ топаётгани Ўзбекистонда ҳам фаолиятимизни олиб боришга қулайлик туғдирмоқда. Марказнинг кўргазма залига қўйилган маҳсулотларнинг сифати ва нархи бизда катта қизиқиш уйғотди. Энг муҳими, ушбу марказда яратилган шароитлар халқаро талабларга мослиги билан таҳсинга лойиқ.\nДарҳақиқат, “Termiz kargo” экспорт маркази кўргазма залида мамлакатимиздаги 80 дан ортиқ корхоналар ўзларининг 300 дан зиёд маҳсулотлари, жумладан, автомобиллар, озиқ-овқат, енгил саноат, кимё маҳсулотлари, минерал ўғитлар, электротехника воситалари, қурилиш моллари ва қишлоқ хўжалиги техникаларини намойиш этмоқда. Шу ернинг ўзида ўзаро савдо-иқтисодий алоқаларга доир шартномалар имзоланаяпти.\nТадбирда Ўзбекистон Республикаси Бош вазири ўринбосари Н. Отажонов, Сурхондарё вилояти ҳокими Э. Турдимов, Афғонистон Ислом Республикасининг Ўзбекистондаги Фавқулодда ва мухтор элчиси Сайид Шаҳобиддин Темурий ҳамда бошқалар сўзга чиқди.\nМазкур рукндаги бошқа мақолалар: « Тежамкор технологиялар, истиқболли лойиҳалар намойиши\tЎзбекистон — Россия бизнес форуми »


...да чоп этилган 7:06 29 июн 20217:06 29 июн 2021\nУкраин келин, инглиз куёв ва $250 минг доллар пул\nУкраинада британиялик куёвни тўйнинг илк кечасида $250 минг долларга чув туширишди. Бор-будидан айрилган куёв энди нима қилмоқчи?\n...да чоп этилган 7:04 7 май 20217:04 7 май 2021\nАҚШ Давлат котиби шу ҳафта шахсан Киевга ташриф буюрди. Россия билан зиддиятида Украинани яна бир бор қўллади. Ташриф манзарасида АҚШнинг етакчи нашрлари жиддий даъво билан чиқишди. Россиянинг катта сондаги қўшини ҳануз Украина чегараси яқинида қолаётганини ёзишди. Расмий Москва эса, бу хусусда изоҳ бермаган.


Умр ўтмоқдадир , дарё мисоли\nЭсиз, болаликни қолдириб, ортда,\nУмр ўтмоқдадир, дарё мисоли.\nҚолдириб-қолдирмай, из, бу ҳаётда\nРивоят қилишларича, Аллоҳ таоло ер юзидаги барча жонзотларга умр тақсимлаб беришни бошлаганда, одамга ҳам, эшакка ҳам, итга ҳам 40 йилдан умр берилибди. Кейин уларнинг вазифалари тақсимланибди. Одамга тирикчилик учун деҳқончилик қилиб, чорвачилик билан шуғулланасан, бунёдкорлик ишлари ҳам сенга топширилади, насл қолдириб, фарзандларингга тўғри тарбия берасан, уларни ҳам уйли-жойли қиласан, қиз чиқариб, ўғил уйлантирасан, – деган вазифалар юклангач, инсон:\n– Яратган эгам, буларнинг ҳаммасига 40 йил етмайдику, деган экан.\nЭшак ўз вазифаларини эшитиб, «Менга бундай ҳаёт берилса, унинг ярми ҳам етади, ярмини инсонга ато этинг», – дебди. Ит ҳам умрининг ярмидан воз кечибди ва унинг 20 йили инсонга насиб этибди. Шу-шу, одам ўзининг 40 йил умрини роҳат-фароғатда ўтказаркан. 40 йилдан кейин эшакнинг умри бошланиб, оиласи учун эшакдай ишлар экан. 60дан кейин итнинг умри бошланиб, худди итга ўхшаб, уйига боғланиб колар, берса еб, бермаса қараб ўтириб, уй қўриқлашдан бошқа ишга ярамай қоларкан.\nАлбатта, бу ривоят, лекин инсон ҳаётига нақадар яқин. Бинобарин, мана шу қисқа умрнинг ҳам қадрига етмаяпмиз, баъзида.\nИнсоннинг яратилиши, яшаши ва якун топиши табиат қонунидир, дунёда ҳеч нарса абадий эмас. Инсон умри ҳам ҳисоб-китоблидир. Мозийдан бизгача етиб келган манбаларда айтилишича, қадимда инсоннинг энг кам умри юз-икки юз йил атрофида кечган.\nЗамону даврларнинг ўтиши билан бани одам кибру ҳаволаниб, жаҳолат, қабоҳат, разолатга юз тутиб, бир-бирига бўҳтону туҳмат қилишга, яъни гумроҳликка дучор бўлдики, оқибатда умр қисқарди.\nХўш, умрни нима қисқартиради?\nБунинг омиллари кўп. Қашшоқлик (шу жумладан, маънавий), ичкиликбозлик, гиёҳвандлик, касаллик, ҳасад ва ҳ.к. Энг разил ёв – нафсга қул бўлишдир. Ҳаётнинг синалган сабоғи шундан далолат берадики, дунёдаги ҳар қандай иллат, адоватлар нафс билан ҳасад балосидан келиб чиқади. Уларнинг одамлар ўртасида ҳакалак отиб ёйилиши залолатга, тўғри йўлдан адашишга, шахсиятпарастликка, порахўрликка, ўзгалар меҳнати ҳисобидан мол-дунё тўплашга ружу қўйишга, ҳаром-хариш ейишга, текинтомоқликка олиб боради. Наҳотки, ўзини ақлу фаросатда юксак ҳисоблайдиган инсон шундоқ ҳам қисқа умрини нопокликларга сарфласа?\nДемак, биз нафақат умрни узайтириш, балки, унинг қадрига етиш ҳақида ҳам ўйлашимиз зарур. Ота-боболаримиз матонатли, сабр-бардошли, иродали, меҳнатидан роҳат кила оладиган, дили пок, нияти соф, жасоратли инсонлар бўлган. Лекин очиқ гап, айримларимиз умр қадрини билмаймиз, бу шошилинч ҳаётда оила, бола-чақа, турмуш-рўзғор ташвишлари, деб, жонимизни жабборга берамиз, асабларимизни бекорга эговлаймиз.\nАслида ҳуда-беҳуда, майда-чуйда гапларни орқага ташлаб, бир-биримизнинг айбу гуноҳимизни кечириб, ғийбат-кулфат чиқариб юргандан кўра, аҳил-иноқ бўлиб, ҳаётни ширин ўтказиш, ўзаро дилкаш-у дардкаш бўлиб яшаш нақадар гўзал ва ибратдир. Ахир бу ҳаёт барчага ғанимат. Доно кексаларимиз ҳам “Бу дунё бир меҳмонхона, ҳамма навбат билан меҳмондек келади ва меҳмондек кетади”, дейишларида катта ҳикмат бор.\nАфсуски, инсон боласи куч-қувватга тўлиб, саломатлиги яхши пайтида унинг қадрига етмайди. Дунёнинг ҳамма ишларига бемалол улгурадигандек юраверади. Алишер Навоий бобомиз ибораси билан айтганда “Умр гулшанининг баҳори” ва “ҳаёт шабистонининг наҳори” жуда тез ўтиб кетганини киши пайқамай ҳам қолади.\nХалқимизда “Ёшликда билганинг – тошга ёзганинг, қариликда билганинг – музга ёзганинг”, деган нақл бор. Умрнинг олтин чоғида фурсатни беҳуда, тараллабедод билан ўтказмай, инсоний аҳлоқ-одоб, муомала-муносабат, касбу-ҳунар, ширинсуханлик ва одилликни ихлос-эътиқод билан ўрганиб олинса, одам учун бир умрга унутилмас одатга айланади. Бу эса, ҳаётда яхши ва мазмунли яшаш учун доим ойдин, равшан йўлларни очиб беради.\nФикримни шоирнинг сўзлари билан якунлайман:\nБирда-чи, эътиқод, имондан тониб,\nКексалик мўралаб, эшик қоқмокда,\nБолалик қайтадан қайтарилмокда...\nБиздан эрта кунга нелар қолмокда?\nОтабой РАҲИМҒОЗИЕВ, 2018-09-17, 10:52 163


ФВВ фавқулодда ҳолатлардан огоҳлантириш бўйича ишларни амалга амалга оширмоқда – Газета.uz\nФВВ фавқулодда ҳолатлардан огоҳлантириш бўйича ишларни амалга амалга оширмоқда\nФВВ гидрометеоролик ва геологик ҳодисалар билан боғлиқ ФВдан огоҳлантириш бўйича ишларни амалга оширмоқда.\n8 июн 2016, 11:01 Жамият\nЎзбекистонда хавфли гидрометеорологик ва геологик ҳодисалар билан билан боғлиқ фавқулодда вазиятлардан огоҳлантириш бўйича профилактик ишлар амалга оширилмоқда, дея хабар қилди «Туркистон-пресс» НАА ФВВга асосланган ҳолда.\nФВВнинг ҳудудий бўлинмалари, Ўзгидромет ва Давлат Геология қўмитаси вилоятлар ҳокимликлари билан ҳамкорликда сел, тошқин ва кўчки ҳодисаларининг вужудга келиш эҳтимоли бўлган участкалар ўрганилди.\nСув омборлари ва бошқа гидротехник иншоотлар ҳолати уларнинг баҳор-ёзги сув тошқинларини авариясиз қабул қилиш ва ўтказиши нуқтаи назаридан текширилди.\nОлиб борилган ишлар натижалари бўйича дарё ўзанларини тозалаш, қирғоқларни мустаҳкамлаш ва бошқа муҳандислик-техник ҳамда ҳимоялаш ишлари бўйича чора-тадбирлар режаси ишлаб чиқилди.\nБаланд тоғ кўллари, қор захиралари ҳолати, шунингдек, сел ва қор кўчкилари юзага келиш эҳтимоли баланд бўлган хавфли участкалар мониторингини ўрганиш мақсадида олтита аэровизуал кузатув ўтказилди.\nГидрометеорологик ва геологик ҳодисалар рўй бериши мумкин бўлган эҳтимолий хавфли ҳудудларда яшовчи аҳоли билан хавф туғилган тақдирда тўғри ҳаракатланиш қоидалари бўйича тушунтириш ишлари олиб борилди.\nХавфли участкаларда назорат-кузатув постлари ўрнатилиб, алоқа воситалари билан жиҳозланди. Уларга хавфли ҳудудларга кираётган одамларни огоҳлантириш ва тегишли хизматларга тезкор маълумотларни тақдим этиш вазифаси юклатилди.\nАҳолини об-ҳавонинг кескин ўзгаришидан хабардор қилиш учун уяли алоқа операторларига 70 дан зиёд SMS-хабарлар тақдим этилди.\n«Газета.uz» 2 599


Қирғизистонга янги муфтий сайланди | Qalampir.uz\nҚирғизистонга янги муфтий сайланди\nОлам\t26 Июнь 14:20 3935\nҚирғизистонга янги муфтий сайланди. Замир Ракиев Қирғизистон мусулмонлари диний идораси бошлиғи бўлди. Бу ҳақда “24.kg” ахборот агентлиги хабар бермоқда.\nМаълум қилинишича, ушбу лавозимга ундан ташқари яна саккиз киши номзод бўлиб, мурожаат қилган. Замир Ракиев 43 ёшда, у Норин вилоятидан ҳисобланади. Ракиев Мисрдаги диний курсларни тугатган, Бишкек гуманитар университетида шарқшунослик бўйича таҳсил олган. 2020 йилда у Бишкек қозиси бўлди.\nЭслатиб ўтамиз, бу Уламолар кенгаши томонидан Қирғизистон мусулмонлари диний идорасининг янги раҳбарини сайлаш учун қилинган учинчи уриниш эди. Қирғизистон мусулмонларининг биринчи қурултойи 5 апрелга белгиланганди.\nҚирғизистон Республикаси муфтийси лавозимига номзодларни рўйхатдан ўтказиш 17 март куни якунланди. Аммо 30 мартдан бошлаб муфтийга сайловлар сертификатлаштириш комиссиясининг босими туфайли 29 майга қолдирилди.\n23 Июль 10:05 44989\n24 Июль 12:13 35113\n23 Июль 22:18 28056\n23 Июль 11:04 27040\n24 Июль 18:50 27030


Бош саҳифаЯнгиликларЎзбекистоннинг 6 телеканали немис платформаси орқали дунёга тарқатилмоқда\nЎзбекистоннинг олтита телеканали Германиянинг “Kartina.TV” халқаро платформаси орқали дунё бўйлаб трансляция қилинмоқда.\nЎзбекистон Республикасининг Франкфурт-Майн шаҳридаги Бош консулхонаси кўмагида «Biz-TV» онлайн телеканали дастурлари “Kartina.TV” халқаро тармоғи платформаси орқали эфирга узатила бошланди, деб хабар бермоқда «Дунё» Ахборот агентлтги.\n“Biz-TV” онлайн телеканали (www.biztv.uz) бир гуруҳ ташаббускор ёшлар томонидан ташкил этилган бўлиб, маданий-кўнгилочар йўналишда фаолият юритади.\nОнлайн каналнинг асосий аудиторияси хорижий давлатларда яшаётган, меҳнат қилаётган ва таҳсил олаётган ватандошлардан иборат. Канал дастурларидан чет давлатларда яшаётган ўзбекистонликларнинг бугунги турмуш тарзи, ютуқ ва муваффақиятлари, ҳаёт тажрибаларига бағишланган ранг-баранг кўрсатувлар, мамлакатимизнинг сайёлик салоҳиятига оилд роликлар, кўнгилочар дастурлар, миллий кино, сериал ва мусиқалар ўрин олган.\n“Kartina.TV” халқаро платформаси дунё бўйлаб 200 дан ортиқ телеканални трансляция қилувчи нуфузли компаниялардан саналади. Бугунги кунга қадар мазкур платформа мамлакатимиздаги «O‘zbekiston», «O‘zbekiston-24», «UzReport», «Milliy» ва «ZO‘R TV» телеканаллари билан ҳамкорлик алоқаларини йўлган қўйган. Мазкур телеканаллар томонидан тайёрланган телемаҳсулотлар “Kartina.TV” халқаро платформаси орқали дунё бўйлаб узлуксиз намойиш этиляпти.\nЭнди ҳамюртларимиз дунёнинг исталган нуқтасидан туриб Ўзбекистоннинг мазкур олтита телеканалини “Kartina.TV” платформаси орқали томоша қилиши мумкин.


Боланинг илк қадами кечикса… - 20 Ноября 2019 - MP3 MUSIQALAR KLIPLAR YANGILIKLAR RASMLAR VIDEO KLIPLAR\nShanba, 07.12.2019, 05:08\nГлавная » 2019 » Noyabr » 20 » Боланинг илк қадами кечикса…\nБаъзи ота-оналар ўз фарзандларини бошқа болалар билан солиштиришга уста бўлишади. Агар уларнинг жигарбанди билан тенгдош қўшнининг боласи тез юриб кетса, «Бизники нега юрмаяпти?» деб хавотирга тушишади. Кўпинча оналарда «Нега боламнинг юриши кечикяпти? Қачон менинг фарзандим юришни ўрганади? Болам тезроқ юриши учун нима қилишим керак?» деган саволлар пайдо бўлади. Аксарият оналарни қизиқтирадиган саволларга болалар шифокори Феруза Исаева жавоб берди.\n— Бола неча ойликда юриши керак?\n— Одатда, болалар илк қадамини 1 ёш арафасида қўяди. Умуман меъёр чегараси бирмунча кенг шаклланган, яъни 8 ойдан бошлаб 1 ярим йилгача. Аммо ҳар бир организмнинг физиологик хусусиятлари ҳар хил бўлгани учун болаларнинг бири эрта, бошқасида кечроқ юра бошлаши табиий ҳол.\nЮриш — бола организмидаги 3 факторнинг мутаносиблигини талаб этади: мушак кучи, мувозанат сақлаш ва характер. Одатда, боланинг характери унинг юриб кетишида асосий роль ўйнайди.\nДемак, соғлом бола нима бўлганда ҳам 20 ойликкача илк мустақил қадамини қўйиши керак. Бу давргача болалар етарлича кучга тўлади ва қадам ташлаш уларда алоҳида қийинчилик туғдирмайди. Агар бола юришдан бош тортса ёки буни фақат бошқаларнинг ёрдами билан бажаришга интилса, уни педиатр кўригига олиб бориш шарт. Ортопед, невропатолог ёки бошқа мутахассислар текширувидан ҳам ўтиш керак. Иккинчидан, умумий ҳолат ҳам муҳим аҳамиятга эга. Яъни болангизнинг таянч-ҳаракат аъзолари функциялари аниқ ривожланаётган бўлса, аммо у юрмаса, хавотирга ўрин бор.\nСаломатлигида муаммо йўқ бола бемалол ағдарилади, ўтиради, деворга таяна олади, эмаклайди, мустақил туришга ёки диванга чиқишга ҳаракат қилади, қўлидан ушлаб турганда сакрайди. Агар унинг ҳаракат фаоллиги етарли бўлмаса, шифокор билан қўшимча маслаҳатлашиб олиш керак.\nБаъзи қонуниятларга кўра, боланинг юриши кечикиши мумкин. Агар ота ёки она болалигида эрта қадам ташлаган бўлса, бола ҳам уларга ўхшаши эҳтимоли бор. Ва аксинча, агар ота ёхуд онанинг ўзи кеч юрган бўлса, болада ҳам шундай бўлиши ҳам мумкин. Шу билан бирга камҳаракат, вазни оғир болалар ҳам кеч юради. Негаки улар учун оёқда туриш ва мувозанатни ушлаш озғин болажонларга қараганда қийинроқ бўлади.\nБаъзи болалар эрта юра бошлаганда йиқилиб тушади. Шу сабаб эҳтимолий хавфдан қўрқиш уларнинг руҳиятида сақланиб қолади. Бошқа болалар, аксинча, эҳтиёткорлик билан ҳаракат қилади — улар юради, фақат аввалдан бу қийинчиликни енгиб ўтишга ишонч ҳосил қилиб олади.\nМуддатидан аввал туғилган чақалоқлар мустақил қадам ташлашда тенгдошларидан ортда қолади.\n— Болажонга юришни бошлашида қандай кўмак бериш мумкин?\n— Болани эртароқ юришга мажбурлаш яхши эмас. Қолаверса, бунинг иложи йўқ. Юриш осон кўрингани билан жуда мушкул жараён. Аммо оиладаги яқинлари унга кўмаклашиши мумкин. Бунинг учун кичкинтойдаги ҳаракат фаоллигини рағбатлантириш зарур.\nБолани 3-4 ойликда кенгроқ кўрпачага қорни билан ётқизиб, олдига ранг-баранг ўйинчоқларни ташлаб қўйинг. Улар қиррасиз, кўзига ва оғзига тиқадиган бўлмасин. Кичкинтойда уларни ушлаб кўришга иштиёқ пайдо бўлади ва олиш учун олдинга интилади. Сиз уни товонидан секин итаринг. Шу тариқа болада умуртқа ва бўйин мушаклари мустаҳкамланади.\nБола ўтиришни ўрганадиган даврда — 5-6 ойликда эса уни мустақил қўйишга ҳаракат қилинг, бешикка кўп беламанг. Полда ўтқазиб, олдига турли ўйинчоқларни ташласангиз, узоқ думалаб кетганларини ўзи олишга ҳаракат қилади. Шундай қилиб эмаклашни, кейин юришни ҳам ўрганади.\n— Ҳаракатга кўмакчи мосламаларни қачондан қўлласа бўлади?\n— Эмаклашни ўргангандан кейин унга машина, копток каби ҳаракатли, юриб кетадиган ўйинчоқларни бериш мумкин. Булар вестибуляр аппарат ва координацияни ривожлантиради.\nБу даврда пластик юриш мосламаси (ходунок)дан ҳам фойдаланса бўлади. Аммо ҳозирда кўпгина мутахассислар улардан воз кечишни таклиф қилишмоқда. Чунки уларга ўрганган бола мустақил юришга ҳаракат қилмайди. Бунинг устига ходуноклар бола жинсий аъзолари ва тос суяклари тўғри ривожланишига халал бериши мумкин.\n8-9 ойликда болани деворга суяб қўйсангиз, оёқда тура олади. Бунга тайёрлигини сезсангиз, унга ёрдам беринг. Тургандан кейин эҳтиёткорлик билан қайта ўтиришни ўргатинг. Болани қўлидан ушлаб ёки девор ёқалатиб юришга ўргатиш мумкин.\nБозорларда ҳунармандлар томонидан ишланган таянч ёғоч аравачалар сотилади. Улар яхши кўмакчи бўла олади. Уларнинг ортидан итара туриб, болалар қадамба-қадам юришни ўрганади. Ёғоч аравача ўрнини коляска ҳам боса олади: сайр вақтида унинг бир четидан ушлаб, эҳтиёткорлик билан юришига имкон беринг.\n— Бола юрганда оналар нималарга эътибор бериши керак?\n— Ўзи туришга ҳаракат қилмаган болани мажбурлаб юргизиш мумкин эмас. Ҳали суяклари қувватга кирмаган бўлса, бу оёқ қийшайишига олиб келади.\nАйрим болалар 10 ойликда юриб кетади. Бу вақтда оналар, айниқса, эҳтиёткор бўлиши болаларни доим кузатиб ёнида бўлиши талаб этилади. Ўткир қиррали жиҳозлар, розетка, дазмол, қўли етадиган жойдаги чойнак-пиёлалар ва шунга ўхшаш нарсалар — барчаси зарарсизлантирилиши керак.\nБир ярим ёшдан ўтиб юрган болалар одатда, жуда оғир-босиқ бўлишади. Улар яхши мувозанатни сақлаб юради. Вақтли юришни бошлаган бола, аксинча, гиперфаол, бир жойда ўтирмайдиган, инжиқ бўлиши мумкин.\n— Ўғил болалар эрта юрадими ёки қизлар?\n— Қизчалар фаолроқ бўлишади. Аммо доим эмас. Юқорида айтиб ўтилганидек, эрта ёки кеч юриш боланинг ўзига хослиги. Ҳар кимда турлича бўлиши мумкин.\n— Кеч юрган бола ривожланишдан ортда қолган ҳисобланадими?\n— Боланинг интеллекти, жисмоний ривожланиши, келажакда қандай бўлиши эрта ёки кеч юриши билан боғлиқ эмас. Боланинг қачон юриши унинг характери сингари бошқалардан ўзгача бўлади, холос.\n— Айрим болалар энди юрган вақтда бармоқ учида юради. Бу ҳолат бирон муаммо борлигини билдирадими?\n— Боланинг бармоқ учида юриши қуйидаги ҳолларда меъёрий ҳолат ҳисобланади: агар унинг ривожланиши ва ўсишида муаммо бўлмаса; бола тенгдошларидан ривожланишда ортда қолмаса; кўпинча бемалол товонига босиб юра олса ва баъзи-баъзида бармоқ учида юрса; бармоқ учида юрганида икки оёғини ҳам бармоқ учига қўйса, фақат биттасини эмас.\nКўпинча бу одат болада вақт ўтиши билан унутилиб кетади. Бундай ҳолларда ихтиёрий равишда онанинг ўзи боланинг оёқларига тинчлантирувчи массаж қилиши мумкин. Қум ва шағал устида ялангоёқ ўйнатиш ҳам фойдали.\nАгар болада бармоқ учида юришига қўшимча равишда неврологик муаммолар намоён бўлаётган бўлса, уни шифокорга кўрсатиш зарур. Муддатидан аввал туғилган, туғиш жараёнида жароҳат олган болаларда неврологик муаммо бўлиши мумкин. Улар яна асабий ва кўп йиғлайдиган бўлишади, тенгдошлари қила олган ҳаракатларни бирданига қила олмайди, аммо шифокор тавсияларига амал қилинса, кечроқ бўлса ҳам ўрганиб олишади.\nКатегория: FOYDALI MASLAHATLAR / MASLAHATLAR / ФОЙДАЛИ МАСЛАХАТЛАР / МАСЛАХАТЛАР | Просмотров: 27 | | Теги: #xabarlar, #habarlar, #uznews, #news, #ahborot, #newsuz, #Yangilik, #новости, #Yangiliklar | Рейтинг: 0.0/0


Самарқандлик аёл эрининг 400 миллион пулини онлайн қиморга тикиб юборди - EFFECT.UZ\nСамарқандлик аёл эрининг 400 миллион пулини онлайн қиморга тикиб юборди\n. 15:30 | 16.07.2021\nСамарқандлик аёл эрининг 400 миллиондан ортиқ пулини 1XBET тотализатор ўйинига тикиб юборди. Бу ҳақда «Yoshlar» телеканалининг «Yangi davr» информацион дастурида хабар берилди.\nТаъкидланишича, Самарқандлик аёл интернет тармоғида турмуш ўртоғининг 400 миллиондан ортиқ пулини 1XBET тотализатор ўйини орқали ютқазиб қўйган. Шунингдек, эркак ИИБга пластикидаги 400 миллион сўмдан ортиқ пул йўқолганини айтиб, мурожаат қилган.\nТергов суриштирув жараёнларида фуқаронинг хотини пул маблағини интернетдаги 1XBET ўйинида ютқазиб қўйгани аниқланган. Шулар билан бирга, хабарда аёл пулларни ўйинда ютқазгани ҳақида эрига айтмагани маълум қилинган.\n“Яқиндагина ҳам 18 ёшли ўсмир онлайн қиморда ютқазгани учун ўз жонига қасд қилди. У ўз уйнинг ёрдамчи хўжалик хонасида ўзини осган”, — деди кўрсатув учун интервью берган ИИБ ходими.\nБундан ташқари, ИИБ ходими бу каби ҳолатлар кўпаяётганини айтди. Фуқароларни ҳар қандай онлайн ўйинларда чув тушиб қолишдан сақланишга чақирди.\nДеҳқонобод туманида махсус "СOVID" поликлиникаси ташкил этилди\nШавкат Мирзиёев Қозоғистон ва туркманистонлик меҳмонларни қабул қилди\nЎзбекистонга июнь ойида хориждан қанча пул жўнатилгани маълум қилинди\nИқтисодий тангликда пулни қандай тежаш керак?


«uMail.uz» электрон почтасининг тўлақонли ишлашига нима тўсқинлик қилмоқда?\n«uMail.uz» электрон почтасининг тўлақонли ишлашига нима...\n05.03.2018 12:01 0 343\n«uMail.uz» электрон почта тизими\nИшга туширилганига яқинда беш йил тўладиган «uMail.uz» электрон почта хизматида бугунги кунга келиб ярим миллиондан ортиқ почта қутилари очилган. Демак, ҳар куни минглаб кишилар бу почта хизматидан фойдаланиб келишади.\nСўнгги вақтларда ушбу почта тизимида техник муаммолар юзага кела бошлади. Бу эса ҳақли равишда фойдаланувчилар эътирозларини келтириб чиқармоқда. «Xabar.uz»га ҳам бу борада мурожаатлар бўлди. Аниқлик киритиш мақсадида UZINFOCOM ягона интеграторига боғландик ва қуйидаги жавобни олдик:\n«uMail.uz» почтаси барча фойдаланувчиларга қулай интерфейсга эга бўлган, спам ва вируслардан ишончли ҳимояланган электрон почта қутисини таклиф қилиб келмоқда. Хизматдан веб-интерфейс ва компютерда почта мижози сифатида фойдаланиш мумкин.\n«uMail.uz» электрон почта тизими 2013 йилнинг 15 майида ишга туширилиб, 2017 йилнинг май ойида унинг дастурий таъминоти қайта ишлаб чиқилди ва янги кўринишдаги почта хизмати йўлга қўйилди.\n«uMail.uz» почта тизимининг май ойида янги кўриниши ишга тушган бўлса-да, баъзи сабаблар туфайли почта хизматининг муқобил ишлашида муаммолар вужудга кела бошлади. Бунга сабаб қуйидагича:\nФойдаланувчилар — почта хизмати ҳар бир фойдаланувчига 3 ГБ миқдорда маълумотларни сақлаш имконини берувчи қутиларни ажратиб берган. Ҳозирги кунда почта хизматидан фойдаланувчилар сони 550 минг нафардан ошган. Ҳар бир фойдаланувчи почта хизматининг мактубга файлларни боғлаб юбориш хизмати билан бирга, почта қутисидан «Булутли сақлагич» сифатида фойдаланади.\nСерверга мурожаат — почта хизматидан фойдаланувчилар сони ортиб боргани сари тармоққа бўлаётган «файл-сервер» мурожаатлар сони ҳам ортиб боради. Мурожаатлар сони ошгани сабабли сервернинг маълумотларни қайта ишлашга жавоб берувчи дисклари мурожаатлар ва келиб тушаётган маълумотларни қайта ишлашида муаммолар вужудга келмоқда.\nФайл-сервер (File-server) — локал тармоқни ташкиллаштиришнинг бир архитектураси бўлиб, умумий ресурсларни (файлларни) сақлаш, бошқариш, ҳимоя қилиш ва улардан фойдаланишга рухсат бериш сервер зиммасига юклатилади.\nМуаммонинг ечими нималарга боғлиқ?\n«uMail.uz» почта тизимидан фойдаланувчилар сони ортиб, оммалашиб бораётгани ва хизматдан фойдаланишга бўлган эҳтиёж юқорилиги, шунингдек, почта хизмати узилишларсиз ишлаши учун техник таъминотни янгилаш ва қурилмаларнинг техник кўрсаткичларини ошириш вақти келганидан дарак беради. Мазкур муаммоларни бартараф этиш бўйича ишлар бошлаб юборилган.\nҲозирда «uMail.uz» почта тизимини модернизациядан ўтказиш бўйича техник чораларни амалга ошириш тадбирлари бошланган бўлиб, тез кунларда почта хизмати узлуксиз, муқобил ишлаши таъминланади.\nuMail.uz почта тизими


«Ошхона» («Кухня») сериалининг актёри Сергей Романович қандай қилиб мусулмон бўлганини гапириб берди\nЯкшанба, 22 Октябр 2017 17:31\n25 ёшли актёр Сергей Романович «Чернобиль. Бегоналашиш ҳудуди», «Метод», «Ошхона», «Ольга» ва бошқа сериаллардаги роллари орқали оммага таниш.\n«Ольга»да актёр бош қаҳрамоннинг куёви, эрка ва масъулиятсиз йигит Андрей ролини ўйнайди. Умуман, Сергей актёр сифатида бундай қаҳрамонлар қиёфасини кўп яратади. Аммо ҳаётда у қаҳрамонларининг тамомила тескариси.\nБеш йил аввал актёр Исломни қабул қилди. Янги дин унинг ҳаётини тубдан ўзгартириб юборди. Ҳаммаси Сергейнинг дўсти билан Ислом ҳақида баҳслашиб қолишидан бошланди. «Мен Ислом деганда телевизорда кўрсатиладиган автомат тутган террорчиларни кўз олдимга келтирардим. Аммо дўстим бу таълимот билан танишмисан, мавзуни биласанми деб сўраб қолди. Тушундимки, билмас эканман. Шу сабабли конструктив баҳс юрита олмадим. Уйга бориб Исломни ўргана бошладим, шунчаки қизиқиш учун. Мавзуга чуқурроқ кириб борганим сайин аввалроқ ўзимда пайдо бўлган саволларга жавоб топавердим. Менга ҳаммаси тушунарли бўлиб қолди. Бу айнан мен излаган нарса эди», – деди Романович Teleprogramma.pro га берган инервьюсида.\nАктёрнинг яқинлари унинг мусулмон бўлгани ҳақидаги хабарни хавотир билан кутиб олдилар. Хаёлларига келган биринчи шубҳа: «Сергейни йўлдан уришди!» Сергей ҳаммаси жойидалигини, уни ҳеч ким йўлдан урмаганини ва террорчилар сафига қўшилмоқчи эмаслигини уларга тушунтириш учун анча ҳаракат қилишига тўғри келди.\n«Шаблонларни енгиш қийин. Қўқув ва нохолислик билмаган нарсангни ёмон кўрсатади. Мени ВГИК декани ва курсимиз устаси чақириб олишди, профилактика суҳбатларини ўтказишди, «Сенга нима бўлди? Мутассиб оқимга кириб қолмадингми?» деган саволлар беришди. Вақт ўтиши билан вазият изига тушди. Одамлар эс-ҳушим жойидалигини ва бошқалардан фарқим йўқлигини кўришди. Энди ҳеч муаммо йўқ», – деди актёр.\n«Чернобиль» ва «Ольга» суратга олинаётганда Сергей мусулмон эканини суратга олиш майдончасидаги ҳамма билар эди. Актёрнинг сўзларига кўра, дин унинг ишига ҳеч халақит бермайди, фақат айрим чекловлар бор, холос. «Кадрда сосиска ейишим керак бўлса, мен учун махсус ҳалол сосискалар сотиб олишади. Маълум вақтларда намоз ўқиб олиш учун майдончани тарк этаман, бу беш дақиқагина вақтни олади. Бу борада ҳеч бир тушунмовчилик бўлмади. Тўғри, кадрда ишлашнинг ўзига хосликлари бор. Масалан, мен очиқ саҳналарда ўйнамайман, актрисаларга тегинмайман, яланғоч суратга тушмайман. Ўрнимга дублёрлар ўйнаб беришади – буни ҳеч ким пайқамайди ҳам. Бундан картина сифатига зарар етмайди», – дея сўзларини якунлади Романович.\nУшбу бўлимдаги бошқа мақолалар: « Истанбулда «Ислом саккизлиги» саммити иш бошлади «Уруш тортиб олган ҳамма нарсани қайтариш керак» »